text:
SE KA THUSANG LELAPA | HO BA MOTSOALI
Tsela ea ho Buisana le Bana ba Lilemong Tsa Bocha
BOTHATA
Ha ngoana oa hao a sa le monyenyane, o ne a bua le uena ka ntho e ’ngoe le e ’ngoe. Ha e se e le mocha, ha a u bolelle letho. Ha u leka ho buisana le eena, o u araba ka bokhutšoanyane feela kapa o tsosa phehisano e etsang hore le qetelle le qoaketsana.
U ka ithuta ho buisana le ngoana oa hao ea lilemong tsa bocha. Leha ho le joalo, nahana pele ka lintlha tse peli tse ka etsang hore u thatafalloe ho buisana le ngoana oa hao.
SE ETSANG HORE LE QOAKETSANE
Ho labalabela bolokolohi. E le hore ngoana oa hao ea lilemong tsa bocha e be motho e moholo ea nang le boikarabelo, o lokela ho tseba ho rarolla mathata ’me seo ha se iketsahalle feela. Ke ’nete hore bacha ba bang ba batla ho fuoa bolokolohi bo feteletseng; ka lehlakoreng le leng, batsoali ba bang ba tšoara bana ba bona ka thata. Ho qabana ho ka ’nang ha e-ba teng pakeng tsa motsoali le ngoana, ho ka baka mathata. Brad * ea lilemo li 16 o tletleba ka ho re: “Batsoali ba ka ba leka ho laola ntho e ’ngoe le e ’ngoe e etsahalang bophelong ba ka. Haeba feela ba sa mphe bolokolohi bo eketsehileng ha ke le lilemo li 18, ke tl’o tsamaea lapeng mona!”
Bokhoni ba ho beha mabaka. Hangata bana ba banyenyane ba bona lintho kamoo li leng kateng, empa bacha ba bangata bona ba talima mahlakore ’ohle a taba. Mokhoa ona oa ho sekaseka litaba ke oa bohlokoa, ’me o thusa bacha hore ba khone ho etsa liqeto tse bohlale. Nahana ka mohlala ona: Ho ngoana taba ea ho bontša ho hloka leeme ke ntho e bonolo feela: ‘’Mè o qhetsotse kuku a mpha halofo ’me e ’ngoe a e-fa ngoan’eso.’ Tabeng ena ho hloka leeme ke taba feela ea lipalo. Leha ho le joalo, bacha bona baa elelloa hore taba ena ha e bonolo hakaalo. Ha e le hantle, ho tšoara batho ka ho lekana, hase kamehla ho bolelang hore u ba tšoere ka ho hloka leeme. Ha ngoana oa hao ea lilemong tsa bocha a khona ho beha mabaka, seo se tla mo thusa hore a khone ho sekaseka litaba tse rarahaneng joaloka tsena. Bothata ba see e ka ba bofe? E ka ba hore ka linako tse ling a ke ke a lumellana le uena.
SEO U KA SE ETSANG
Ha ho khoneha, qoqa le ngoana oa hao. Sebelisa monyetla o mong le o mong o hlahang. Ka mohlala, batsoali ba bang ba hlokometse hore bacha ba phutholoha haholoanyane nakong ea ha ba etsa mesebetsi e itseng kapa ha ba le ka koloing ba lutse ka lehlakoreng la batsoali, ba sa shebana mahlong.—Molao-motheo oa Bibele: Deuteronoma 6:6, 7.
Bua ka bokhutšoanyane. U se ke ua tsosa phehisano ka ntho e ’ngoe le e ’ngoe ho fihlela ho ba bosula. Ho e-na le hoo, bua ka ntho eo u batlang ho bua ka eona . . . ebe u fella moo. Ngoana oa hao ea lilemong tsa bocha o tla “utloa” seo u se buileng hamorao ha a se a le mong, ’me a nahanisisa ka seo u se buileng. Mo fe nako ea ho etsa joalo.—Molao-motheo oa Bibele: Liproverbia 1:1-4.
Mamela—’me u tenyetsehe. Mamela ka hloko—u sa mo kene hanong—e le hore u ka utloa bothata boo a nang le bona ka ho pharaletseng. Nahanela maemo ha u mo araba. Haeba u khomarela molao u sa shebe maemo, ngoana oa hao ea lilemong tsa bocha o tla batla litsela tsa ho tsoa molao oo tlaase. Buka ea Staying Connected to Your Teenager ea lemosa: “Ha bana ba etsa joalo, ke ha ba se ba phela bophelo ba boikaketsi. Ke bophelo boo ho bona bana ba bolellang batsoali seo ba batlang ho se utloa, empa e re ha ba potela moo ba sa ba boneng, ba iketsetse borata.”—Molao-motheo oa Bibele: Bafilipi 4:5.
Lula u khobile matšoafo. Mocha ea bitsoang Kari o re: “’Mè oa ka o halefisoa ke ntho e ’ngoe le e ’ngoe eo ke e buang haeba re sa lumellane. Seo sea nkoatisa, ’me kapele feela puisano ea rōna e fetoha phehisano.” Ho e-na le hore u halefe haholo, bua ntho e ’ngoe e bontšang hore u utloisisa kamoo mocha oa hao a ikutloang kateng. Ka mohlala, ho e-na le hore u re, “Hase ntho eo motho a ka tšoenyehang ka eona eo!” e re, “Ke hlokomela kamoo ntho ena e u tšoenyang kateng.”—Molao-motheo oa Bibele: Liproverbia 10:19.
Ha ho khoneha, ba tataise, u se ke ua ba laela hore na ba etse’ng. Bokhoni ba bacha ba ho beha mabaka bo ka tšoantšoa le mesifa e lokelang ho lula e koetlisoa. Kahoo, ha mocha a tobana le bothata, mo tlohele hore a “koetlise” bokhoni ba hae ba ho beha mabaka. Ha le buisana ka taba e itseng, mo fe monyetla oa hore eena a tle ka tharollo. Joale ha le se le buisane ’me u mo file litlhahiso tse seng kae, u ka ’na ua re: “Tseo ke litlhahiso tse seng kae. Nahana ka tsona mohlomong ka letsatsi kapa a mabeli, ebe ka mor’a moo re ka kopana re buisane ka tharollo eo u e fihletseng le mabaka a etsang hore u nahane hore ke eona e molemo.”—Molao-motheo oa Bibele: Baheberu 5:14.
^ ser. 7 Mabitso a fetotsoe sehloohong sena.


c: text/html

text:
SE KA THUSANG LELAPA | LENYALO
Kamoo le ka Qobang Puo e Hlabang
BOTHATA
Kamehla ha ho ba le ho se utloane, uena le molekane oa hao le bua lintho tse ngata tse bontšang ho nyatsana. Le tloaetse ho hlabana ka mantsoe lenyalong la lōna hoo e seng eka ke tsela e “tloaelehileng” ea ho bua.
Haeba sena ke sona se etsahalang lenyalong la lōna, le ka khaotsa mokhoa oo. Empa le lokela ho qala ka ho hlahloba sesosa sa bothata le hore na ke hobane’ng ha ho etsa liphetoho ho tla le tsoela molemo.
SE ETSANG HORE LE HLABANE KA MANTSOE
Lelapa leo motho a hōletseng ho lona. Banna le basali ba bangata ba hōletse malapeng ao ho ’ona puo e hlabang e neng e le ntho e tloaelehileng. E ka ’na eaba molekane e mong kapa ka bobeli ba bua lintho tseo ba li utloileng ho batsoali ba bona.
Tšusumetso ea mecha ea boithabiso. Metlae e bontšoang lifiliming le thelevisheneng, e etsa eka ho buisa batho ba bang hampe ke ntho e tšehisang, e leng se etsang hore bashebelli ba bone eka ha ho kotsi—kapa hoa qabola.
Setso. Litso tse ling li ruta hore “banna ba sebele” e lokela ho ba bo-mpoli kapa hore basali ba lokela ho ba bohale haholo e le hore ba se ke ba nkoa ba fokola. Nakong ea ha ho e-na le ho se utloane, molekane ea nang le boikutlo bo joalo a ka ’na a talima e mong e le sera sa hae ho e-na le ho mo talima e le motsoalle, ’me a sebelise mantsoe a hlabang eseng a thobang.
Ho sa tsotellehe hore na sesosa ke sefe, puo e hlabang e ka etsa hore le qetelle le hlalana esita le ho le bakela maloetse. Batho ba bang ba re ho otloa ho betere ho e-na le ho hlajoa ka mantsoe. Ka mohlala, mosali e mong ea neng a lula a hlekefetsoa ke monna oa hae ka mantsoe le ka liketso o re: “Ke ne ke khona ho mamella ho otloa ho feta ho hlajoa ka mantsoe. Ke ne nk’a khetha hore a nkotle ho e-na le hore a ntlhabe ka mantsoe.”
Ke eng seo uena le molekane oa hao le ka se etsang haeba le lumeletse hore ho hlabana ka mantsoe ho senye lenyalo la lōna?
SEO LE KA SE ETSANG
Bontša kutloelo-bohloko. Ipehe boemong ba molekane oa hao, ’me u leke ho utloisisa kamoo lintho tseo u li buang li mo tšoarang kateng. Nahana ka boemo bo itseng ka ho khetheha moo molekane oa hao a ileng a ba le boikutlo ba hore u mo hlabile ka mantsoe. U se ke ua pheha khang ka hore na u itseng; taba ke hore na molekane oa hao o ikutloa joang ka seo u se buileng. Na u ka nahana ka mantsoe a mosa ao u ka beng u a buile, ho e-na le hore u hlabe molekane oa hao ka mantsoe? Bibele e re: “Karabo, ha e le bonolo, e leleka khalefo, empa lentsoe le utloisang bohloko le baka bohale.”—Liproverbia 15:1.
Nka mohlala ho banyalani ba hlomphanang. Haeba batho ba ileng ba u behela mohlala o mobe ba susumelitse tsela eo u buisanang le ba bang ka eona, batla batho ba u behelang mohlala o motle. Mamela banyalani bao u ka etsisang tsela eo ba buisanang ka eona.—Molao-motheo oa Bibele: Bafilipi 3:17.
Ikhopotseng tsela eo le neng le ratana ka eona pele. Motho ea buang puo e hlabang hangata bothata ba hae bo pelong ho feta molomong. Kahoo, leka ho ba le boikutlo bo botle ka molekane oa hao. Buisanang ka lintho tseo le neng le thabela ho li etsa hammoho. Shebang linepe tsa khale. Ke eng e neng e etsa hore le tšehe? Ke litšobotsi life tse ileng tsa etsa hore u rate molekane oa hao?—Molao-motheo oa Bibele: Luka 6:45.
Ha u bua sebelisa “Ke.” Ho e-na le hore u tjolietse molekane oa hao, mo bolelle hore na tsela eo a buileng le uena ka eona e u amme joang. Ka mohlala, ha u re, “Ke ikutloa eka ha u natse maikutlo a ka ha u etsa liqeto u sa ntsebise” ho ke ke ha baka khohlano ho feta ha u re “Ke tsebile—u lula u iketsetsa lintho feela u sa ntsebisa!”—Molao-motheo oa Bibele: Bakolose 4:6.
Ithute ho ithiba. Haeba u elelloa hore maikutlo a lōna a qala ho phahama ’me le se le tjolietsana, ho ka ba molemo hore le khaotse ho buisana ka taba eo. Hangata, ha ho phoso hore u tlohele taba ha le ngangisana ho fihlela le khona ho buisana ka eona le khobile matšoafo.—Molao-motheo oa Bibele: Liproverbia 17:14.
Motho ea buang puo e hlabang hangata bothata ba hae bo pelong ho feta molomong

robotstxt: allowed

filter: keep


text:
Dueling Disasters
Banjo #1: bada ding ding ding ding ding ding diiing...
Banjo #1: ding ding ding ding ding ding ding ding...
Banjo #2: bada ding ding ding ding ding ding diiing...
Banjo #2: ding ding ding ding ding ding ding ding...
Banjos #1 & #2 ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding ding
Hey, Cindy S. and btchelicious: Bada ding ding ding.


text:
BACHA BAA BOTSA
Na ke se ke Loketse ho Ratana?
Ho ratana ke eng?
U atisa ho tsoa le motho oa bong bo fapaneng. Na lea ratana?
U khahliloe ke motho e mong oa bong bo fapaneng ’me le eena o khahliloe ke uena. Le romellana melaetsa ka selefouno kapa le founelana ka makhetlo a ’maloa ka letsatsi. Na lea ratana?
Nako le nako ha le kopane le metsoalle, u qeta nako e ngata le motho a le mong oa bong bo fapaneng. Na lea ratana?
Mohlomong ha u ua ka ua ba le bothata ba ho araba potso ea pele. Empa e ka ’na eaba u ile ua ema hanyenyane pele u araba potso ea bobeli le ea boraro. Ha e le hantle ho ratana ke eng?
Ha u ratana ke ha u qeta nako e ngata u e-na le motho ea u khahlileng ’me le eena a etsa se tšoanang.
Kahoo karabo ea lipotso tse tharo tse botsitsoeng ka holimo ke e. Ebang lea founelana kapa le buisana le shebane mahlong, le le har’a batho kapa le le bang, haeba uena le motsoalle oa hao oa bong bo fapaneng le buisana khafetsa ka litaba tsa lerato, lea ratana.
Morero oa ho ratana ke ofe?
Mohlankana le moroetsana ba lokela ho ratana ka sepheo se setle—e leng se tla ba thusa ho bona hore na ba ka nyalana kapa che.
Ke ’nete hore bacha ba bang ba ka ’na ba nka ho ratana e le papali feela. Mohlomong ba mpa ba thabela botsoalle bo khethehileng le motho oa bong bo fapaneng, eseng hore ba ikemiselitse ho nyalana le eena. Ba bang ba ka ’na ba nka e le tlotla ho ba le motsoalle ea joalo kapa e le ntho e tla etsa hore ba hlahelle bathong.
Leha ho le joalo, setsoalle se joalo ha se atise ho tšoarella. Ngoanana e mong ea bitsoang Heather, o re: “Bacha ba bangata ba ratanang, ba arohana ka mor’a beke kapa tse peli. Ba nka ho ratana e le ntho ea nakoana feela—ka mantsoe a mang ba itokisetsa tlhalo eseng lenyalo.”
Ho hlakile hore ha u ratana le motho, maikutlo a hae aa ameha. Kahoo tiisa hore u etsa lintho ka sepheo se setle.—Luka 6:31.
Ak’u nahane: Na u ka rata hore motho e mong a bapale ka maikutlo a hao joalokaha eka ke ntho eo ngoana a bapalang ka eona—a u nke ho se hokae, ka mor’a nakoana a u lahle ebe o oa itsamaela? Joale u se ke ua etsa joalo ho motho e mong! Bibele e re lerato “ha le itšoare ka mokhoa o sa hlompheheng.”—1 Bakorinthe 13:4, 5.
Mocha e mong ea bitsoang Chelsea, o re: “Ka linako tse ling ke ee ke nahane hore ho ratana e lokela ho ba taba ea boithabiso feela, empa ha ho monate haeba motho e mong eena a nka taba eo ka ho teba.”
Keletso: E le ho itokisetsa ho ratana le ho kena lenyalong, bala 2 Petrose 1:5-7 ’me u khethe tšobotsi eo u lokelang ho loanela ho ba le eona. Ka mor’a khoeli, hlahloba hore na u ithutile lintlha tse kae ka tšobotsi eo—le hore na u ntlafalitse hakae ho eona.
Na ke se ke hōlile ka ho lekaneng hore nka ratana?
U nahana hore mocha o lokela ho ratana ha a le lilemo li kae?
Joale botsa e mong oa batsoali ba hao potso e tšoanang.
Ho ka ’na ha etsahala hore karabo ea hao e fapane le ea motsoali oa hao. Kapa mohlomong e tšoane! E ka ’na eaba u e mong oa bacha ba bangata bao ka bohlale ba sa qaleng ho ratana ho fihlela ba hōlile ka ho lekaneng hore ba itsebe hantle.
Ke seo Danielle, ea lilemo li 17 a ileng a se etsa. O re: “Ha ke nahana kamoo ke neng ke ikutloa kateng lilemong tse peli tse fetileng, seo nka beng ke ile ka se lebella ho motho ea tla ’nyala se fapane hōle le seo ke se lebeletseng hona joale. Ha e le hantle, le hona joale ke ntse ke sa itšepe hore nka etsa qeto e joalo. Ha ke se ke qetile lilemo tse ’maloa ke bona hore botho ba ka bo tsitsitse, ke hona ke tla nahana ka ho ratana.”
Ho na le lebaka le leng hape le etsang hore ho be bohlale ho leta. Bibele e sebelisa poleloana “palesa ea bocha” ha e bua ka nako eo ka eona motho a qalang ho ba le takatso e matla ea ho kopanela liphate le maikutlo a matla a lerato. (1 Bakorinthe 7:36) Ho ba le setsoalle se haufi le motho ea itseng oa bong bo fapaneng nakong eo, ho ka rotetsa takatso eo le ho u lebisa boitšoarong bo litšila.
Ke ’nete hore bacha ba bang ba ka ’na ba se ke ba nkela taba ena hloohong. Ba bangata ba bona ba tatetse ho tseba hore na ho joang ho kopanela liphate. Empa u ka hlōla monahano o joalo! (Baroma 12:2) Etsoe Bibele e u phehella hore u “balehele boitšoaro bo litšila ba ho kopanela liphate.” (1 Bakorinthe 6:18, New International Version) U ka ‘qoba tlokotsi’ ka hore u eme ho fihlela u fetile palesa ea bocha.—Moeklesia 11:10.
Ke hobane’ng ha ke sa lokela ho potlakela ho ratana?
Ho susumelletsoa hore u ratane empa u e-s’o lokele, ho ka tšoana le ho qobelloa ho ngola tlhahlobo ea makhaola-khang ea thuto eo u sa tsoa e qala. Ho hlakile hore hoo e tla be e le ho hloka toka! U hloka nako e le hore u ithute ’me u tsebe mathata ao u tla tobana le ’ona ha ho ngoloa tlhahlobo.
Ho joalo le ka ho ratana.
Ho ratana hase papali. Kahoo, pele u ka nahana ka ho ratana, u lokela ho ipha nako ea ho ithuta “taba” e ’ngoe ea bohlokoa haholo—e leng tsela ea ho theha setsoalle.
Hamorao, ha u fumana motho ea loketseng, u tla be u tseba ho theha setsoalle se tiileng. Etsoe, lenyalo le atlehileng ke la batho ba babeli bao e leng metsoalle ea hlooho ea khomo.
Ho nka nako pele u ratana ho ke ke ha u amoha bolokolohi. Ho e-na le hoo, ho tla u fa bolokolohi bo eketsehileng ba ho ‘thabela bocha ba hao.’ (Moeklesia 11:9) Hape u tla ba le nako ea ho itokisa ka hore u ntlafatse botho ba hao, habohlokoa le ho feta, u matlafatse kamano ea hao le Molimo.—Lillo Tsa Jeremia 3:27.
Empa pele seo se etsahala, u nts’u ka thabela botsoalle le batho ba bong bo fapaneng. U ka etsa see joang ka tsela e molemo ka ho fetisisa? Ka hore ha le le hammoho le metsoalle le tiise hore ho na le batho ba baholo. Ngoanana e mong ea bitsoang Tammy o re: “Ke nahana hore ho monate le ho feta ha re entse joalo. Ho molemo ho ba le metsoalle e mengata.” Monica o lumellana le eena. O re: “Ke ntho e ntle ha le kopane le le bangata, hobane u khona ho ba har’a batho ba nang le botho bo sa tšoaneng.”
Ka lehlakoreng le leng, ha u potlakela ho shebana le motho a le mong feela, u ka ’na ua itlisetsa masisa-pelo. Kahoo, ema hanyenyane. Sebelisa nako ena ea bophelo ba hao ho ithuta ho theha setsoalle le ho etsa hore se tšoarelle. Hamorao, haeba u khetha ho ratana, u tla be u itseba hantle u bile u tseba seo u se batlang ho molekane eo u tla qeta bophelo bohle ba hao le eena.


text:
Ke Hobane’ng ha Batsoali ba ka ba sa Ntumelle ho Ithabisa?
Nahana ka boemo bona:
U batla ho ea phathing, empa ha u tsebe hantle hore na batsoali ba hao ba tla u lumella. U tla khetha ho etsa’ng?
1. HO SE BA KŌPE—U ITSAMAELE
1. HO SE BA KŌPE—U ITSAMAELE
Lebaka leo ka lona u ka ’nang ua khetha sena: U batla ho khahla metsoalle ka ho e bontša hore uena u ikemetse. U nahana hore u tseba haholo ho feta batsoali ba hao, kapa ha u hlomphe maikutlo a bona.—Liproverbia 14:18.
Liphello tsa seo: Metsoalle ea hao e tla ithuta ho hong ka uena—hore u motho ea bolotsana. Haeba u ka etsetsa batsoali ba hao bolotsana, le metsoalle ea hao u ka e etsetsa bolotsana. Ha batsoali ba hao ba utloa ka seo, ba tla utloa bohloko le ho soetseha, ’me ba ka ’na ba u behela lithibelo tse itseng!—Liproverbia 12:15.
2. HO SE BA KŌPE—U ITULELE
Lebaka leo ka lona u ka ’nang ua khetha sena: U nahana ka memo eo ’me u etsa qeto ea hore lintho tse tla etsoa sebakeng seo ha li lumellane le melao-motheo eo u phelang ka eona le hore batho ba bang ba tla ba teng moo hase batho ba mekhoa e metle. (1 Bakorinthe 15:33; Bafilipi 4:8) Ka lehlakoreng le leng, e ka ’na eaba u batla ho ea, empa u tšaba ho kōpa batsoali ba hao.
Liphello tsa seo: Haeba u sa ee hobane u tseba hore ha ho molemo, u tla ba sebete ho araba metsoalle ea hao. Empa haeba u sa ee hobane u tšaba ho kōpa batsoali ba hao, u ka ’na ua qetella u lutse hae u touta, u na le maikutlo a hore ke uena feela ea fetoang ke monate / ea sa eang monateng.
3. HO BA KŌPA—U UTLOE HORE NA BA RE’NG
Lebaka leo ka lona u ka ’nang ua khetha sena: Ua elelloa hore batsoali ba hao ba na le matla a ho u laela ’me u hlompha maikutlo a bona. (Bakolose 3:20) Ua ba rata ’me ha u batle ho ba utloisa bohloko ka hore u ikutsoe, u tsamaee le metsoalle ea hao. (Liproverbia 10:1) Hape u na le monyetla oa ho ba tekela taba ea hao.
Liphello tsa seo: Batsoali ba hao baa elelloa hore ua ba rata ebile ua ba hlompha. Haeba ba nka hore kōpo ea hao ea utloahala ba ka ’na ba u lumella hore u tsamaee.
Lebaka Leo ka Lona Batsoali ba ka ’Nang ba Hana
Lebaka le leng re ka le bapisa ka tsela ena: Haeba u ne u e-na le boikhethelo, mohlomong u ne u tla khetha ho sesa lebōpong leo ho nang le basebetsi ba pholoso ho lona. Hobane’ng? Hobane ha u ntse u sesa, ha u khone ho lemoha maemo ’ohle a kotsi. Empa basebetsi ba pholoso ba boemong bo botle ba ho bona maemo ao a kotsi. Ka ho tšoanang, kaha batsoali ba hao ba na le tsebo le phihlelo ho u feta, ba ka ’na ba hlokomela likotsi tseo u sa li boneng. Joaloka basebetsi ba pholoso ba lebōpong, sepheo sa batsoali ba hao hase ho u senyetsa monate, empa ke ho u thusa hore u qobe likotsi tse ka ’nang tsa u amoha thabo bophelong.
Lebaka le leng ke lena: Batsoali ba hao ba lakatsa ka tieo ho u sireletsa. Lerato le ba susumelletsa hore ba u lumelle ha ho khoneha, empa ba u hanele ha ho loketse. Ha u ba kōpa hore ba u lumelle ho etsa ntho e itseng, baa ipotsa hore na ba ka u lumella ho e etsa ’me ka mor’a moo ba amohela liphello tsa ntho eo. Ba tla u lumella hafeela ba kholisehile ka ho lekaneng hore ha u na ho hlaheloa ke kotsi.
Seo U ka se Etsang Hore Mohlomong ba U Lumelle
Seo u ka se etsang
Botšepehi: Ipotse: ‘Ha e le hantle, ke hobane’ng ha ke batla ho ea moo? Na ke hobane ke hlile ke thabela ntho e il’o etsoa moo, kapa ke hobane ke batla ho amoheloa ke lithaka? Na ke hobane motho e mong ea nkhahlileng o tla be a le teng moo?’ Joale, bolella batsoali ba hao ’nete. E kile ea e-ba bacha, ’me ba u tseba hantle. Ntle ho moo, ba ka ’na ba lemoha hore na ha e le hantle sepheo sa hao ke sefe. Ba tla ananela hore ebe ua tšepahala, ’me u tla rua molemo bohlaleng ba bona. (Liproverbia 7:1, 2) Ka lehlakoreng le leng, haeba u sa tšepahale u etsa hore ba se ke ba u tšepa ’me u fokotsa monyetla oa hore ba u lumelle ho ea moo.
Khetha nako e loketseng: U se ke ua emella batsoali ka ho ba kōpa hona le hoane, hang feela ha ba fihla ba tsoa mosebetsing kapa ha ba amehile ka lintho tse ling. Buisana le bona ha ba phutholohile. Empa u se ke ua ema ho fihlela motsotsong oa ho qetela ebe joale u leka ho ba hatella hore ba u arabe. Batsoali ba hao ba ke ke ba thabela ho etsa qeto ka lepotlapotla. Ba kōpe esale pele, u ba fe nako ea ho nahana.
Seo u se kōpang: U se ke ua okola taba ka holimo feela. Ba hlalosetse hantle seo u batlang ho se etsa. Batsoali ha ba khotsofale ha u araba ka ho re: “Ha ke tsebe,” haholo-holo ha ba u botsa hore na, “Ke bo-mang ba tla beng ba le moo?” “Na ho tla ba le motho e moholo ea nang le boikarabelo moo?” kapa “Ho tla qetoa neng moo?”
Boikutlo ba hao: U se ke ua talima batsoali ba hao e le lira. Ba talime e le bathusi—hobane ha e le hantle baa u thusa. Haeba u nka hore batsoali ba ka lehlakoreng la hao, ba ke ke ba utloa eka u ngangisana le bona ’me mohlomong ba tla sebelisana le uena hantle.
Bontša batsoali ba hao hore u hōlile ka ho lekaneng hore u amohele qeto ea bona le ho e hlompha. Ha u etsa joalo, ba tla u hlompha. Mohlomong nakong e tlang, ho tla ba bonolo hore ba amohele kōpo ea hao.


text:
Thuto 11
Ke Hobane’ng ha re ea Likopanong?
Ke hobane’ng ha batho baa ba thabile? Ba tlile kopanong. Joaloka bahlanka ba Molimo ba nakong e fetileng, ba neng ba laeloa hore ba bokane hammoho hararo ka selemo, re labalabela ho bokana ka lihlopha tse khōlō. (Deuteronoma 16:16) Selemo le selemo, re ba le likopano tse tharo: kopano e khethehileng ea letsatsi, kopano ea potoloho ea matsatsi a mabeli le kopano ea setereke ea matsatsi a mararo. Re rua molemo joang lipokanong tsee?
Li matlafatsa kamano ea rōna le barab’abo rōna ba Bakreste. Joalokaha Baiseraele ba ne ba thabela ho rorisa Jehova “har’a matšoele a phuthehileng,” le rōna re thabela ho mo rapela re le hammoho likopanong. (Pesaleme ea 26:12; 111:1) Lipokano tsena li bula monyetla oa ho kopana le ho thabela botsoalle le Lipaki tse tsoang liphuthehong tse ling kapa esita le linaheng tse ling. Motšehare re thabela ho ja hammoho, e leng se tlatsetsang moeeng oa botsoalle likopanong tsena. (Liketso 2:42) Ha re le moo re bona lerato le kopanyang “mokhatlo oohle oa barab’abo rōna” lefatšeng lohle.—1 Petrose 2:17.
Li re thusa ho hatela pele moeeng. Baiseraele ba ile ba boela ba ruisoa molemo ke ‘ho utloisisa mantsoe’ a Mangolo ao ba ileng ba a qaqisetsoa. (Nehemia 8:8, 12) Le rōna re ananela thupelo ea Bibele eo re e fumanang likopanong. Lenaneo ka leng le thehiloe sehloohong sa Mangolo. Lipuo tse monate, lineheletsano le lipontšo tsa se hlileng se etsahetseng, li re bontša kamoo re ka etsang thato ea Molimo kateng bophelong ba rōna. Rea khothala ha re utloa liphihlelo tsa batho ba atlehileng ho tobana le lintho tse ba thatafalletsang ho phela ka tsela ea Bokreste linakong tsena tse thata. Likopanong tsa setereke, litšoantšiso tsa moaparo oa boholo-holo li etsa hore litlaleho tsa Bibele li re natefele ’me li re ruta lithuto tseo re ka li sebelisang bophelong. Likopanong tsohle ho kolobetsoa ba batlang ho tšoantšetsa boinehelo ba bona ho Molimo.
Ke eng e etsang hore likopano e be tse thabisang?
U ka rua molemo joang ka ho ba teng kopanong?


text: 21 Pelo ea morena e joaloka melapo ea metsi letsohong la Jehova.+ O e retelletsa hohle moo a ratang.+2 Tsela e ’ngoe le e ’ngoe ea motho e lokile mahlong a hae,+ empa Jehova o lekanya lipelo.+3 Ho etsa ho loka le kahlolo hoa rateha ho Jehova ho feta sehlabelo.+4 Mahlo a ikhohomosang le pelo e ikakasang,+ lebone la ba khopo, ke sebe.+5 Ka sebele merero ea ea khothetseng e tlisa molemo,+ empa ka sebele e mong le e mong ea lepotlapotla o leba bohloking.+6 Ho fumana matlotlo ka leleme la bohata ke pululo e lelekoang,+ ho ba batlang lefu.+7 Ho tlatlapa ha ba khopo ho tla ba hula,+ etsoe ba hanne ho etsa toka.+8 Motho, esita le osele, o khopame tseleng ea hae;+ empa ea hloekileng o lokile mosebetsing oa hae.+9 Ho molemo ho lula sekhutlong sa marulelo+ ho feta ho lula le mosali ea ratang likhang, le hoja e le ka tlung e le ’ngoe.+10 Moea oa ea khopo o lakalitse se sebe;+ oa habo a ke ke a bontšoa mohau mahlong a hae.+11 Ho lefisa mosomi ho hlalefisa ea se nang phihlelo;+ ’me ka ho fa motho ea bohlale temohisiso motho o fumana tsebo.+12 Ea Lokileng o nahanela ntlo ea ea khopo,+ o lihela ba khopo tlokotsing ea bona.+13 Ha e le mang kapa mang ea thibang tsebe ea hae hore e se ke ea utloa mohoo o belaelang oa ea tlaase,+ le eena o tla hooa ’me a ke ke a arajoa.+14 Mpho e fanoang sephiring e kokobetsa bohale;+ ’me tjotjo sefubeng,+ e kokobetsa khalefo e matla.15 Ke thabo ho ea lokileng ho etsa toka,+ empa ho na le ho hong ho tšabehang bakeng sa ba tloaetseng ho etsa se kotsi.+16 Ha e le motho ea hlahlathelang tseleng ea temohisiso,+ o tla lula phuthehong ea ba se nang matla lefung.+17 Ea ratang monyaka e tla ba motho ea hlokang;+ ea ratang veine le oli a ke ke a fumana maruo.+18 Ea khopo ke thekollo bakeng sa ea lokileng;+ ’me ea sebetsang ka bolotsana o nka sebaka sa ba lokileng.+19 Ho molemo ho lula lefeelleng ho feta ho lula le mosali ea ratang likhang hammoho le khalefo.+20 Letlotlo le lakatsehang le oli li sebakeng sa bolulo sa ea bohlale,+ empa motho ea hlokang kelello o tla le metsa.+21 Ea phehellang ho loka+ le mosa o lerato o tla fumana bophelo, ho loka le khanya.+22 Ea bohlale o hloele motse oa banna ba matla, e le hore a ka liha matla a kholiseho ea oona.+23 Ea bolokang molomo oa hae le leleme la hae o phemisa moea oa hae mahlomola.+24 Moithorisi ea iketelletsang pele, ea ikhopolang ho tlōla ke lebitso la ea etsang ka khalefo ea ho iketelletsa pele.+25 Takatso ea ea botsoa e tla mo bolaea, kaha matsoho a hae a hanne ho sebetsa.+26 Letsatsi lohle o iponahalitse a e-na le takatso e matla, empa ea lokileng oa fana ’me ha a timane ka letho.+27 Sehlabelo sa ba khopo ke ntho e manyala.+ Ho joalo hakaakang ha motho a se tlisa a e-na le boitšoaro bo hlephileng.+28 Paki e leshano e tla timela,+ empa motho ea mamelang o tla bua ka ho sa feleng.+29 Motho ea khopo o betefetse,+ empa ea lokileng o tla tiisa litsela tsa hae ka thata.+30 Ha ho bohlale, leha e le temoho efe kapa efe, kapa morero ofe kapa ofe o hanyetsang Jehova.+31 Pere ke ntho e lokisetsoang letsatsi la ntoa,+ empa poloko ke ea Jehova.+


text: 30 Ha Ragele a bona hore ha aa tsoalla Jakobo letho, Ragele a honohela morali’abo ’me a qala ho re ho Jakobo:+ “Mphe bana ho seng joalo ke tla ba mosali ea shoeleng.”+2 Eaba bohale ba Jakobo bo tukela Ragele ’me o re:+ “Na ke sebakeng sa Molimo, ea u hanetseng ka litholoana tsa mpa?”+3 Kahoo a re: “Bilha+ lekhabunyane la ka ke enoa. Kopanela liphate le eena, hore a belehele mangoleng a ka e le hore nka fumana bana ka eena.”+4 Eaba o mo fa Bilha lekhabunyane la hae hore e be mosali oa hae, ’me Jakobo a kopanela liphate le eena.+5 Joale Bilha a ima ’me ka mor’a nako a tsoalla Jakobo mora.+6 Joale Ragele a re: “Molimo e bile moahloli oa ka+ hape o mametse lentsoe la ka, hoo a mphileng mora.” Ke ka lebaka leo a mo rehileng lebitso la Dane.+7 Bilha, lekhabunyane la Ragele, a boela a ima ’me ka mor’a nako a tsoalla Jakobo mora oa bobeli.8 Joale Ragele a re: “Ke loanne le morali’eso ntoa e boima. Hape ke mo hlōtse!” Kahoo a mo reha lebitso la Nefthali.+9 Ha Lea a bona hore o khaolitse ho beleha, a nka Zilpa lekhabunyane la hae a mo fa Jakobo hore e be mosali oa hae.+10 Ka mor’a nako Zilpa, lekhabunyane la Lea, a tsoalla Jakobo mora.11 Joale Lea a re: “Ka lehlohonolo!” Kahoo a mo reha lebitso la Gade.+12 Ka mor’a moo Zilpa, lekhabunyane la Lea, a tsoalla Jakobo mora oa bobeli.13 Joale Lea a re: “Ke thabile hakaakang! Etsoe ka sebele barali ba tla phatlalatsa hore ke thabile.”+ Kahoo a mo reha lebitso la Ashere.+14 Joale Rubene+ o ne a itsamaela e le nakong ea kotulo ea koro+ eaba o fumana limandrake tšimong. Kahoo a li tlisa ho ’m ’ae Lea. Joale Ragele a re ho Lea: “Ka kōpo, mphe tse ling tsa limandrake tsa mora oa hao.”+15 Eaba o re ho eena: “Na ke ntho e nyenyane hore ebe u nkile monna oa ka,+ ’me joale u nka limandrake tsa mora oa ka?” Kahoo Ragele a re: “Ka lebaka leo o tla robala le uena bosiung bona e le phapanyetsano bakeng sa limandrake tsa mora oa hao.”16 Ha Jakobo a tsoa tšimong mantsiboea,+ Lea a mo khahlanyetsa a ntan’o re: “U tla kopanela liphate le ’na, hobane ke u hirile ka ho toba ka limandrake tsa mora oa ka.” Tumellanong le hoo a robala le eena bosiung boo.+17 Molimo a utloa ’me a araba Lea eaba oa ima ’me ka mor’a nako o tsoalla Jakobo mora oa bohlano.+18 Joale Lea a re: “Molimo o mphile moputso oa ea ikhirisang, hobane ke file monna oa ka lekhabunyane la ka.” Kahoo a mo reha lebitso la Isakare.+19 Eaba Lea o boetse oa ima ’me ka mor’a nako o tsoalla Jakobo mora oa botšelela.+20 Joale Lea a re: “Molimo o ntšitsitse, e, ’na, ka tšitso e ntle. Qetellong monna oa ka o tla ’mamella,+ hobane ke mo tsoaletse bara ba tšeletseng.”+ Kahoo a mo reha lebitso la Zabulone.+21 Ka mor’a moo a tsoala morali ’me joale a mo reha lebitso la Dina.+22 Qetellong Molimo a hopola Ragele, ’me Molimo a utloa eaba o mo araba ka hore a bule pōpelo ea hae.+23 Eaba oa ima ’me o tsoala mora. Joale a re: “Molimo o tlositse nyeliso ea ka!”+24 Kahoo a mo reha lebitso la Josefa,+ a re: “Jehova o nkekelelitse mora e mong.”25 Eitse ha Ragele a tsoetse Josefa, kapele-pele Jakobo a re ho Labane: “E-re ke tsamaee e le hore ke ee sebakeng sa heso le naheng ea heso.+26 ’Nehe basali ba ka le bana ba ka, bao ke u sebelelitseng bakeng sa bona, e le hore nka tsamaea; etsoe u tseba tšebeletso eo ke u etselitseng eona.”+27 Joale Labane a re ho eena: “Joale, haeba ke fumane kamohelo mahlong a hao,—ke nkile e le pontšo ea se tlang hore Jehova o ntlhohonolofatsa ka lebaka la hao.”+28 A eketsa: “Mpehele moputso oa hao ’me ke tla fana ka oona.”+29 Kahoo a re ho eena: “U tseba kamoo ke u sebelelitseng kateng le kamoo mohlape oa hao o ileng oa tsoella kateng ho ’na;+30 hore u ne u e-na le mohlape o monyenyane pele ke tla, ’me o qalile ho eketseha ea e-ba o moholo, hobane Jehova o u hlohonolofalitse ho tloha ha ke kenella.+ Kahoo joale ba ntlo ea ka le bona ke tla ba etsetsa ntho e ’ngoe neng?”+31 Joale a re: “Ke u fe eng?” Jakobo a tsoela pele ho re: “U se ke ua mpha letho!+ Haeba u tla nketsetsa ntho ena, ke tla qala hape ho alosa mohlape oa hao.+ Ke tla tsoela pele ho o lebela.+32 Ke tla feta har’a mohlape oohle oa hao kajeno. U behelle ka thōko nku e ’ngoe le e ’ngoe e thobosha e mebala-bala, le nku e ’ngoe le e ’ngoe e hlaba har’a lipheleu tse nyenyane le efe kapa efe e mebala-bala le e thobosha har’a lipōli tse tšehali. Ka mor’a moo tseo e tla ba moputso oa ka.+33 Ketso ea ka e nepahetseng e tla nkarabella letsatsing leha e le lefe le tlang mohlang u tlileng ho tla talima moputso oa ka;+ e ’ngoe le e ’ngoe e seng thobosha le e seng mebala-bala har’a lipōli tse tšehali le e seng hlaba har’a lipheleu tse nyenyane ke ntho e utsoitsoeng haeba e le ho ’na.”+34 Eaba Labane o re: “Ho lokile! Ho ke ho be ho ea ka lentsoe la hao.”+35 Joale a behella ka thōko letsatsing leo liphooko tse mechato le tse mebala-bala le lipōli tsohle tse tšehali tse thobosha le tse mebala-bala, e ’ngoe le e ’ngoe eo ho eona ho nang le bosoeu le e ’ngoe le e ’ngoe e hlaba har’a lipheleu tse nyenyane, empa a nehelana ka tsona matsohong a bara ba hae.36 Ka mor’a moo a beha sebaka se bohōle ba leeto la matsatsi a mararo pakeng tsa hae le Jakobo, ’me Jakobo a alosa mohlape oa Labane o setseng.37 Joale Jakobo a nka mare a ntseng a le mongobo a sefate sa storaxe+ le a sefate sa almonde+ le a sefate sa poleini+ ’me a a ebola hore a be le likarolo tse tšoeu tse ebohileng ka ho hlahisa libaka tse tšoeu tse neng li le mareng.+38 Qetellong a beha mare ao a a ebotseng ka pel’a mohlape, linoelong,+ moo mehlape e noelang teng, hore e palese ka pel’a ’ona ha e tlil’o noa.39 Ka lebaka leo mehlape e ne e palesa ka pel’a mare, ’me mehlape e ne e hlahisa tse mechato, tse thobosha le tse mebala-bala.+40 Eaba Jakobo o arola lipheleu tse nyenyane a ntan’o retelletsa lifahleho tsa mehlape ho tse mechato le tsohle tse hlaba har’a mehlape ea Labane. Joale a beha mehlape ea hae ka thōko ’me ha aa ka a e beha pel’a mehlape ea Labane.41 Kamehla e ne e re neng kapa neng ha mehlape e matla+ e palesa, Jakobo o ne a beha mare ka linoelong+ ka pel’a mahlo a mehlape, hore e palese ka pel’a mare.42 Empa ha mehlape e bontša ho fokola o ne a sa a behe moo. Kahoo kamehla e fokolang e ne e e-ba ea Labane, empa e matla e e-ba ea Jakobo.+43 Monna enoa a ’na a eketseha haholoanyane, ’me a ba le mehlape e mengata le makhabunyane le bahlanka le likamele.+


text:
Ho finyella Lipelo Tsa Beng ka Rōna ba sa Lumelang
JESU KRESTE o ile a re: “E-ea lapeng ho beng ka uena, ’me u ba tlalehele lintho tsohle tseo Jehova a u etselitseng tsona le mohau oo a o bontšitseng oona.” Ka nako eo e ka ’na eaba o ne a le Gadara, e ka boroa-bochabela ho Leoatle la Galilea, ’me o ne a bua le monna ea neng a batla ho ba molateli oa hae. Mantsoe ana a Jesu a bontša hore o ne a utloisisa takatso ea tlhaho eo batho ba nang le eona—e leng ea ho bolella litho tsa malapa a bona lintho tseo ba li nkang e le tsa bohlokoa le tse ba thabisang.—Mar. 5:19.
Le kajeno tloaelo ena e atile, le hoja litsong tse ling e bonahala haholoanyane ho feta tse ling. Ke kahoo ha motho e e-ba morapeli oa Jehova, Molimo oa ’nete, a batlang ho bolella beng ka eena ka tumelo ea hae e ncha. Empa o lokela ho ba bolella joang? Ke joang a ka finyellang lipelo tsa beng ka eena ba sa lumelang? Bibele e fana ka keletso e ka thusang.
“RE FUMANE MESIA”
Lekholong la pele la lilemo, Andrease e ne e le e mong oa batho ba pele ba ho lemoha Mesia. Motho oa pele eo a ileng a mo bolella ke mang? “Pele [Andrease] enoa o ile a fumana mor’abo Simone ’me a re ho eena: ‘Re fumane Mesia’ (eo ha e fetoleloa, e bolelang, Kreste).” Andrease o ile a isa Petrose ho Jesu, eaba o fa Petrose monyetla oa hore a fetohe morutuoa oa Jesu.—Joh. 1:35-42.
Hoo e ka bang lilemo tse tšeletseng hamorao ha Petrose a ne a lula Jopa, o ile a kōpuoa hore a nyolohele Cesarea ntlong ea Korneliase, eo e neng e le molaoli oa sesole. Petrose o ile a fumana bo-mang ba bokane ka tlung? “Ka ho hlakileng, Korneliase o ne a ba lebeletse [Petrose le bao a neng a tsamaea le bona] ’me o ne a bokeletse beng ka eena le metsoalle e haufi-ufi.” Kahoo, Korneliase o ile a fa beng ka eena monyetla oa hore ba utloe seo Petrose a neng a se bua le hore ba iketsetse liqeto ka seo ba se utloileng.—Lik. 10:22-33.
Re ka ithuta eng tseleng eo Andrease le Korneliase ba ileng ba tšoara beng ka bona?
Andrease le Korneliase ha baa ka ba emela hore lintho li iketsahalle feela. Andrease o ile a isa Petrose ho Jesu, ’me Korneliase a lokisetsa hore beng ka eena ba e’o utloa ha Petrose a bua. Empa ha baa ka ba hatella beng ka bona kapa ba ba etsa hore ba fetohe balateli ba Kreste ka bolotsana. Na ho na le seo u ithutang sona ho see? Re lokela ho ba etsisa. Re ka ’na ra khona ho bolella beng ka rōna seo re se lumelang ’me ra ba bulela monyetla oa ho fumana ’nete ea Bibele le hore ba be le Bakreste-’moho le rōna. Leha ho le joalo, rea utloisisa hore ba na le tokelo ea ho iketsetsa liqeto ’me re qoba ho ba hatella ho sa hlokahale. Ho bontša kamoo re ka thusang beng ka rōna kateng, a re hlahlobeng mohlala oa Jürgen le Petra, e leng banyalani ba bang ba Jeremane.
Petra o ile a ithuta Bibele le Lipaki Tsa Jehova ’me ho e-s’o ee kae a kolobetsoa. Monna oa hae, Jürgen, e ne e le ofisiri ea sesole. Qalong, Jürgen o ne a sa rate qeto ea mosali oa hae. Empa ka mor’a nako o ile a hlokomela hore Lipaki li ruta ’nete ea Bibele. Eaba o inehela ho Jehova, ’me hona joale o sebeletsa e le moholo phuthehong ea habo. Hona joale o fana ka keletso efe mabapi le ho finyella lipelo tsa beng ka rōna ba sa lumeleng?
Jürgen o re: “Ha rea lokela ho qobella beng ka rōna kapa ho ba imetsa ka litaba tsa bolumeli. Sena se ka etsa hore ba be leqe le ho feta. Ho ka ba molemo hore ka bohlale re ba bolelle boitsebiso bo seng bokae nako le nako. Ho ka boela ha e-ba molemo ho etsa hore beng ka rōna ba tloaelane le barab’abo rōna bao e leng lithaka tsa bona le ba ratang lintho tseo ba li ratang. Ho etsa sena ho ka etsa hore ba rate ’nete.”
Moapostola Petrose le beng ka Korneliase ba ile ba amohela molaetsa oa Bibele ka potlako. Ba bang ba ileng ba utloa ’nete lekholong la pele la lilemo ba ne ba hloka nako e ngata hore ba etse qeto.
HO THOE’NG KA BARAB’ABO JESU?
Batho ba bang ba neng ba amana le Jesu ba ile ba lumela ho eena nakong ea tšebeletso ea hae. Ka mohlala, ho bonahala hore moapostola Jakobo le Johanne e ne e le banab’abo Jesu ka malapa kaha Salome le Maria e ne e le bana ba motho. Ho ka etsahala hore ebe Salome o ne a le har’a ‘basali ba bang ba bangata, ba neng ba sebeletsa Jesu le baapostola ba hae ka lintho tsa bona.’—Luka 8:1-3.
Leha ho le joalo, litho tse ling tsa lelapa labo Jesu ha lia ka tsa lumela ho eena hang-hang. Ka mohlala, ka lekhetlo le leng ka mor’a selemo Jesu a kolobelitsoe, matšoele a ile a bokana ntlong e ’ngoe ho tla mo mamela. “Empa ha beng ka eena ba utloa ka hona, ba tsoa ho ea mo tšoara, kaha ba ne ba re: ‘O lahlehetsoe ke kelello.’” Hamorao ha barab’abo ba ’motsa hore na o ea kae, ha aa ka a ba araba ka ho toba. Hobane’ng? Hobane “barab’abo ba ne ba sa bontše tumelo ho eena.”—Mar. 3:21; Joh. 7:5.
Re ka ithuta eng tseleng eo Jesu a neng a tšoara beng ka eena ka eona? Ha aa ka a halefa ha ba bang ba re o lahlehetsoe ke kelello. Esita le ka mor’a hore a bolaoe ’me a tsosoe, o ile a khothatsa beng ka eena ka hore a ee ho mor’abo Jakobo. Ho bonahala sena se ile sa thusa Jakobo le barab’abo ba bang hore ba kholisehe hore Jesu e ne e hlile e le Mesia. Kahoo, ba ne ba e-na le baapostola le ba bang kamoreng e ka holimo Jerusalema ’me ba fumana moea o halalelang. Ka mor’a nako, Jakobo le Juda, bara ba bang babo Jesu ba ile ba thabela litokelo tse ikhethang.—Lik. 1:12-14; 2:1-4; 1 Bakor. 15:7.
BA BANG BA HLOKA NAKO E NGATA
Beng ka rōna ba bang ba hloka nako e ngata pele ba ka amohela ’nete, feela joaloka lekholong la pele la lilemo. Ka mohlala nahana ka Roswitha, eo e neng e le Mok’hatholike oa popota ha monna oa hae a kolobetsoa ka 1978. Qalong Roswitha o ne a hanyetsa monna oa hae kaha o ne a chesehela tumelo ea hae. Empa ha ’mela o ntse o puta, khanyetso ea hae e ile ea fokotseha ha a bona hore Lipaki li ruta ’nete. O ile a kolobetsoa ka 2003. Ke’ng e ileng ea etsa hore a fetohe? Ho e-na le hore monna oa hae a halefe ha Roswitha a mo hanyetsa, o ile a mo fa monyetla oa hore a fetole maikutlo a hae. O fana ka keletso efe? O re: “Mamello e tsoala katleho.”
Monika o ile a kolobetsoa ka 1974, ’me bara ba hae ba babeli bona ba kolobetsoa lilemo tse leshome hamorao. Le hoja monna oa hae Hans a ne a sa ba hanyetse, o ile a kolobetsoa hamorao ka 2006. Ke keletso efe eo lelapa la bona le fanang ka eona, ka mor’a hore le bone tseo tsohle? Le re: “Lula u tšepahala ho Jehova ’me u se ke ua sekisetsa.” Ke ’nete hore ba ne ba lokela ho lula ba kholisa Hans hore ba tla mo rata ho-ea-ho-ile. ’Me ha baa ka ba lahla tšepo ea hore o tla amohela tumelo ea bona.
HO KHATHOLLOA KE METSI A ’NETE
Jesu o kile a tšoantša molaetsa oa ’nete le metsi a fanang ka bophelo bo sa feleng. (Joh. 4:13, 14) Re batla hore beng ka rōna ba khatholloe ke metsi a ’nete a pholileng le a hloekileng. Ho hlakile hore ha re batle hore ba khangoe ke metsi hobane ba qobeletsoe hore ba a noe kapa hobane ba a noele ka potlako. Tsela eo re hlalosang tumelo ea rōna ka eona, ke eona e tla etsa hore a ba khame kapa a ba khatholle. Bibele e re, “Pelo ea ea lokileng ea thuisa e le hore e arabe” hape e re, “Pelo ea ea bohlale e etsa hore molomo oa hae o bontše temohisiso, ’me e eketsa tšusumetso molomong oa hae.” Re ka sebelisa keletso ee joang?—Liprov. 15:28; 16:23.
Mosali a ka rata ho hlalosetsa monna oa hae seo a se lumelang. Haeba a thuisa pele a araba, o tla khetha mantsoe ka hloko, a ke ke a bua a sa nahana. Ha aa lokela ho fa monna oa hae maikutlo a hore o tseba ho mo feta kapa o mo phahametse. Mantsoe ao a a nahanneng ka hloko a ka khatholla monna oa hae a ba a tlisa khotso ka lapeng. Monna oa hae o ba le nako ea ho bua le eena neng? O rata ho bala le ho bua ka eng? Na o rata saense, lipolotiki kapa lipapali? A ka etsa joang hore a rate ho bua ka Bibele ha ka nako e tšoanang a hlompha maikutlo a hae? Ho nahana ka tsela eo ho tla mo thusa hore a bue le ho etsa lintho ka temohisiso.
Ho pakela beng ka rōna bao e seng Lipaki, hase feela taba ea ho ba hlalosetsa seo re se lumelang. Ho e-na le hoo, seo re se buang se lokela ho pakeloa ke boitšoaro ba rōna bo botle.
BOITŠOARO BO BEHANG MOHLALA
Jürgen ea boletsoeng ka holimo o re, “U se ke ua khaotsa ho sebelisa melao-motheo ea Bibele bophelong ba letsatsi le letsatsi. Ena ke tsela e molemo ka ho fetisisa ea ho thusa mong ka uena hore a hlokomele boitšoaro ba hao le hoja a ke ke a lumela habonolo.” Hans, ea kolobelitsoeng lilemo tse 30 ka mor’a mosali oa hae o lumellana le seo. O re: “Boitšoaro bo botle ba Bokreste bo molemo hobane bo ka etsa hore beng ka rōna ba lemohe liphello tse ntle tse tlisoang ke ’nete bophelong ba rōna.” Ba lokela ho lemoha hore tumelo ea rōna e etsa hore re fapane le batho ba bang ka tsela e molemo eseng e mpe.
Moapostola Petrose o ile a fa basali bao banna ba bona ba sa lumelang keletso ena ea bohlokoa: “Le ipehe tlas’a banna ba lōna, e le hore, haeba leha e le bafe ba sa mamele lentsoe, ba ka hapuoa ka ntle ho lentsoe ka boitšoaro ba basali ba bona, kahobane e bile lipaki tse boneng ka mahlo tsa boitšoaro ba lōna bo hloekileng hammoho le tlhompho e tebileng. Le se ke la lumella mokhabo oa lōna hore e be oa ho lohuoa ha moriri ha ka ntle le oa ho roala mekhabiso ea khauta kapa ho apara liaparo tsa ka ntle, empa e ke e be motho ea ka sephiring oa pelo ka seaparo se ke keng sa bola sa moea o thōtseng le o bonolo, oo e leng oa bohlokoa haholo mahlong a Molimo.”—1 Pet. 3:1-4.
Petrose o ile a re monna a ka haptjoa ke boitšoaro bo botle ba mosali oa hae. Morali’abo rōna ea bitsoang Christa o ne a lula a hopotse tataiso eo ea Mangolo, ’me haesale a leka ho hapa pelo ea monna oa hae ka boitšoaro bo botle ho tloha ka 1972 ha a kolobetsoa. Le hoja monna oa hae a kile a ithuta le Lipaki o ntse a e-s’o ka a amohela ’nete. O ne a e-ba teng libokeng tse ling tsa Bokreste ’me a e-na le litšebelisano tse ntle le bara le barali babo rōna. Le bona ba ne ba utloisisa hore o na le tokelo ea ho ikhethela. Christa o etsa’ng hore a finyelle pelo ea hae?
O re: “Ke ikemiselitse ho tsamaea tseleng eo Jehova a batlang hore ke tsamaee ho eona. Ka nako e tšoanang ke leka ho hapa monna oa ka ‘ntle ho lentsoe,’ ka boitšoaro bo botle. Haeba ho se moo melao ea Bibele e amehang teng, ke leka kahohle kamoo nka khonang ho lumellana le eena. Ha e le hantle, ke hlompha tokelo ea hae ea ho ikhethela ebe ke tlohela lintho matsohong a Jehova.”
Mohlala oa Christa o bontša bohlokoa ba ho tenyetseha. O lula a e-na le kemiso e ntle ea lintho tsa moea e akarelletsang ho ba teng libokeng le ho kopanela tšebeletsong ea tšimo kamehla. Leha ho le joalo, o oa utloisisa hore o tlameha ho bontša monna oa hae lerato le ho qeta nako a e-na le eena. Re tla be re bontša hore re bohlale haeba re tenyetseha le ho nahanela litho tsa lelapa tse sa lumelang. Bibele e re: “Ho na le nako e behiloeng bakeng sa ntho e ’ngoe le e ’ngoe.” Sena se akarelletsa le nako eo re e qetang re e-na le litho tsa malapa a rōna, haholo-holo tse sa lumelang. Ho qeta nako hammoho ho khothalletsa puisano. Ho bonahetse hore ha ho na le puisano e ntle ka lapeng lintho tse kang ho jeoa ke bolutu, ho ikutloa u sa tsotelloe le ho boulela lia fokotseha.—Moek. 3:1.
LE KA MOHLA U SE KE UA FELLOA KE TŠEPO
Holger eo ntate oa hae a kolobelitsoeng lilemo tse 20 ka mor’a hore litho tse ling tsa lelapa la hae li kolobetsoe o re: “Ho bohlokoa hore re bontše litho tsa malapa a rōna hore rea li rata ’me re li rapelle.” Christa eena o re a ‘ke ke a felloa ke tšepo ea hore ka le leng monna oa hae o tla amohela ’nete ’me a sebeletse Jehova.’ Re lokela ho lula re e-na le maikutlo a nepahetseng ka beng ka rōna ba sa lumelang ’me re be le tšepo.
Re lokela ho ikemisetsa ho boloka malapa a rōna a momahane ’me re fe beng ka rōna monyetla oa ho lemoha ’nete ’me re ame lipelo tsa bona ka molaetsa oa Bibele. Re etse lintho tsohle ka “maikutlo a bonolo le tlhompho e tebileng.”—1 Pet. 3:15.


text: 14 Eitse matsatsing a Amrafele morena oa Shinare,+ Arioke morena oa Elasare, Kedorlaomere+ morena oa Elame,+ le Tidale morena oa Goime,+2 marena ana a loantša Bera morena oa Sodoma,+ le Birsha morena oa Gomora,+ Shinabe morena oa Adma,+ le Shemebere morena oa Zeboime,+ le morena oa Bela (ke hore, Zooare).+3 Ana ’ohle a ile a tsamaea a entse selekane+ a ea Khohlong ea Sidime,+ ke hore, Leoatleng la Letsoai.+4 A ne a sebelelitse Kedorlaomere ka lilemo tse leshome le metso e ’meli, empa ka selemo sa leshome le metso e meraro a rabela.5 Ka selemo sa leshome le metso e mene Kedorlaomere a tla, hammoho le marena a neng a e-na le eena, ’me ba hlōla Barefaime ba leng Ashterothe-karnaime,+ le Bazuzime ba leng Hame, le Baemime+ ba leng Shave-kiriathaime,6 le Bahore+ thabeng ea bona ea Seire,+ ho ea fihla Ele-parane,+ e lefeelleng.7 Joale ba reteleha ’me ba tla Ene-mishpate, ke hore, Kadeshe,+ ’me ba hlōla naha eohle ea Baamaleke+ le Baamore+ ba lulang Hazazone-tamare.+8 Ntlheng ena morena oa Sodoma a tsamaea, le morena oa Gomora le morena oa Adma le morena oa Zeboime le morena oa Bela (ke ho re, Zooare), ’me ba etsa thekō ea ntoa khahlanong le bona Khohlong ea Sidime,+9 khahlanong le Kedorlaomere morena oa Elame le Tidale morena oa Goime le Amrafele morena oa Shinare le Arioke morena oa Elasare;+ marena a mane khahlanong le a mahlano.10 Joale Khohlo ea Sidime+ e ne e tletse likoti tsa sekontiri se thata;+ marena a Sodoma le Gomora+ a baleha ’me a oela ka har’a tsona, eaba a setseng a balehela sebakeng se lithaba.+11 Joale bahlōli ba nka thepa eohle ea Sodoma le Gomora le lijo tsohle tsa ’ona ’me ba tsamaea.+12 Ba nka le Lota mora oa mor’abo Abrame le thepa ea hae ’me ba tsoela pele ho tsamaea. Ka nako eo o ne a lula Sodoma.+13 Ka mor’a moo monna ea balehileng a tla ’me a bolella Abrame oa Moheberu.+ Ka nako eo o ne a lula ka nakoana har’a lifate tse khōlō tsa Mamre oa Moamore,+ mor’abo Eshkole le mor’abo Anere;+ ’me ba ne ba entse selekane le Abrame.14 Kahoo Abrame a utloa hore mor’abo o isitsoe kholehong.+ Eaba o khobokanya banna ba hae ba koetlisitsoeng,+ makhoba a makholo a mararo le leshome le metso e robeli a tsoaletsoeng ntlong ea hae,+ ’me a ba lelekisa ho fihlela Dane.+15 Bosiu a arola makhotla a hae,+ eena le makhoba a hae, khahlanong le bona, kahoo a ba hlōla ’me a tsoela pele ho ba lelekisa ho fihlela Hoba, e ka leboea ho Damaseka.16 Eaba o lopolla thepa eohle,+ a lopolla le Lota mor’abo le thepa ea hae le basali le sechaba.+17 Joale morena oa Sodoma a tsoa ho ea mo khahlanyetsa ka mor’a hore a khutle ha a qeta ho hlōla Kedorlaomere le marena a neng a e-na le eena, Khohlong ea Shave, ke hore, Khohlong ea morena.+18 Melkizedeke+ morena oa Saleme+ a tlisa bohobe le veine,+ ’me e ne e le moprista oa Molimo ea Phahameng ka ho Fetisisa.+19 Joale a mo hlohonolofatsa eaba o re:“Abrame a hlohonolofatsoe ke Molimo ea Phahameng ka ho Fetisisa,+ Moetsi oa leholimo le lefatše;+ 20 ’Me ho bokoe Molimo ea Phahameng ka ho Fetisisa,+ Ea nehelaneng ka bahatelli ba hao matsohong a hao!”+Eaba Abrame o mo fa karolo ea leshome ea ntho e ’ngoe le e ’ngoe.+21 Ka mor’a moo morena oa Sodoma a re ho Abrame: “Mphe meea,+ empa u inkele thepa.”22 Eaba Abrame o re ho morena oa Sodoma: “Ke phahamisa letsoho la ka ka kano+ ho Jehova Molimo ea Phahameng ka ho Fetisisa, Moetsi oa leholimo le lefatše,23 hore nke ke ka nka letho nthong leha e le efe ea hao,+ ho tloha khoeleng ho ea leqhoeleng la moqathatso, che, e le hore u se ke ua re, ‘Ke ’na ea ruisitseng Abrame.’24 U se ke ua mpha letho!+ E be feela seo bahlankana ba seng ba se jele, le karolo ea banna ba tsamaileng le ’na, Anere, Eshkole le Mamre+—ba ke ba nke karolo ea bona.”+


text:
PUISANO | GUILLERMO PEREZ
Ngaka e Buoang e Hlalosa Tumelo ea Eona
Dr. Guillermo Perez o sa tsoa beha meja fatše joaloka ngaka ea ho buoa e ka sehloohong sepetleleng sa Afrika Boroa se nang le libethe tse 700. Ka lilemo tse ngata o ne a lumela thutong ea ho iphetola ha lintho. Empa ha nako e ntse e ea, o ile a kholiseha hore ’mele oa motho o bōpiloe ke Molimo. Tsoha! e ile ea mo botsa ka tumelo ea hae.
Re kōpa u re bolelle hore na ke hobane’ng ha u ne u lumela thutong ea ho iphetola ha lintho.
Le hoja ke hōletse lelapeng la Mak’hatholike, ke ne ke sa kholiseha hore Molimo o teng. Ka mohlala, ke ne ke sitoa ho lumela ho Molimo ea chesang batho liheleng. Joale ha liprofesa tsa ka univesithing li nthuta hore lintho tse phelang li bile teng ka ho iphetola ha lintho ’me ha lia bōptjoa ke Molimo, ke ile ka li lumela kaha ke ne ke nahana hore ho na le bopaki bo li tšehetsang. Kereke ea ka e ne e sa hanyetse thuto ea ho iphetola ha lintho, empa e ne e lumela hore e tataisoa ke Molimo.
Ke’ng e ileng ea etsa hore u thahaselle Bibele?
Mosali oa ka Susana o ile a qala ho ithuta Bibele le Lipaki Tsa Jehova tse ileng tsa mo bontša ho tsoa ka Bibeleng hore Molimo ha a hlokofatse batho mollong oa lihele. * Li ile tsa boela tsa mo bontša hore Molimo o tšepisa ho fetola lefatše la rōna paradeise. * Qetellong re ile ra fumana lithuto tse utloahalang! Ka 1989, Paki e ’ngoe e bitsoang Nick e ile ea qala ho nketela. Ha re ntse re tšohla ka ’mele oa motho le ka moo o entsoeng kateng, ke ile ka khahloa ke mantsoe a bonolo le a utloahalang a Bibele ho Baheberu 3:4 e reng, “ntlo e ’ngoe le e ’ngoe e hahoa ke motho ea itseng, empa ea hahileng lintho tsohle ke Molimo.”
Na ho ithuta ha hao ka ’mele oa motho ho ile ha etsa hore u lumele hore lintho li bōpiloe?
E. Ka mohlala, tsela eo ’mele oa rōna o inchafatsang ka eona e entsoe ka hloko. E le hore leqeba le fole ho ba le mekhahlelo e mene eo le fetang ho eona, e leng se nkhopotsang hore ke ne ke sa sebelisane hakaalo le tsela ea tlhaho eo ’mele oa motho o ipholisang ka eona.
Ak’u re bolelle hore na ho etsahala’ng ha ’mele oa rōna o tsoile leqeba.
Ka mor’a metsotsoana e seng mekae feela, ho ba le mohato oa pele oo ho oona ho etsahalang lintho tse thibelang mali ho tsoa. Ketsahalo ena e rarahane haholo ebile e sebetsa hantle. Ho phaella moo, e tlameha ebe baenjiniere ba liphaepe tsa metsi ba lakatsa eka ba ka be ba khona ho etsisa tsamaiso ea rōna ea mali e nang le methapo ea mali e bolelele ba lik’hilomithara tse ka bang 100 000, hobane e khona ho kiba masoba le ho itokisa.
Ho etsahala’ng mohatong oa bobeli?
Mali a khaotsa ho tsoa ka mor’a lihora tse seng kae ebe leqeba le qala ho ruruha. Ho ruruha ho akarelletsa liketsahalo tse ’maloa tse hlollang. Ntho ea pele, methapo ea mali eo qalong e neng e thibela mali ho tsoa haholo, joale e etsa se fapaneng. E ba metenya e le hore e eketse phallo ea mali leqebeng. Ka mor’a moo, mokelikeli o nang le protheine e ngata o etsa hore leqeba leo le ruruhe. Mokelikeli ona o loantša likokoana-hloko, o fokotsa matla a chefo ebile o tlosa linama tse shoeleng. Mohato ka mong o hloka hore ’mele o hlahise limolek’hule tse limilione tse khethehileng le lisele ka ho latellana. Tse ling tsa tsona li potlakisa mohato o latelang hore o sebetse ebe ka mor’a moo lia shoa.
’Mele o etsa’ng hape ho ipholisa?
Ka mor’a matsatsi a seng makae, ’mele oa rōna o qala ho hlahisa lisele tse o thusang ho ipholisa, e leng se tšoaeang ho qaleha ha mohato oa boraro ’me mohato ona o fela ka mor’a libeke tse ka bang tse peli. Lisele tse etsang hore ho be le khoo lia moo ho nang le leqeba ebe lia ikatisa. Hape, methapo e menyenyane ea mali e atolohela leqebeng, ebe e tlosa lintho tse sa batleheng ’me e fa letlalo limatlafatsi tse le thusang ho inchafatsa. Ka mor’a moo, ho ba le letoto la liketsahalo tse rarahaneng moo ’mele o hlahisang lisele tse khethehileng tse etsang hore leqeba le koalehe.
Ho etsahala lintho tse ngata hakaakang! ’Mele o nka nako e kae hore o ipholise?
Mohato oa ho qetela oo ho ’ona ’mele o inchafatsang o ka nka likhoeli. Masapo a neng a robehile aa lokisoa hore a boele a be matla, ebe khoo e neng e koahetse leqeba e nkeloa sebaka ke letlalo le nchafalitsoeng. Tsela eo leqeba le folang ka eona ke mohlala o hlollang oa tšebelisano e teng ’meleng oa motho.
Na u sa hopola ketsahalo e kileng ea u khahla ka ho khetheha?
Ha ke sheba tsela eo ’mele o ipholisang ka eona, kea hlolloa
E. Ke hopola mohlang ke neng ke phekola mocha ea lilemo li 16 ea neng a lemetse kotsing e mpe ea koloi. Ngoananyana eo o ne a le boemong bo bobe, a tabohile lebete ’me mali a hae a tsoela ka hare. Lilemong tse fetileng, re ka be re ile ra mo etsa opereishene e le hore re lokise lebete la hae kapa re le ntše. Kajeno, lingaka li se li itšetlehile ka matla a ’mele a ho inchafatsa. Ke ile ka sebetsana feela le ho loantša tšoaetso, ho khutlisa mekelikeli e neng e tsoile, khaello ea mali le bohloko. Libeke tse seng kae ka mor’a moo, skene se ile sa bontša hore lebete la hae le folile! Ha ke sheba tsela eo ’mele o ipholisang ka eona, kea hlolloa. Ke kholiseha le ho feta hore re entsoe ke Molimo.
Ke eng e entseng hore u be e mong oa Lipaki Tsa Jehova?
Ke ne ke ba bona e le batho ba botsoalle, ’me ba ne ba araba lipotso tsohle tsa ka ka Bibele. Ke ne ke boetse ke tsota tsela eo ba bontšang sebete ka eona ha ba buisana le batho ba bang ka tumelo ea bona le ha ba ba thusa hore ba ithute ka Molimo.
Na ho ba e mong oa Lipaki Tsa Jehova ho ile ha u thusa mosebetsing oa hao?
E. Ka mohlala, ho ile ha nthusa hore ke sebetsane le mokhathala o bakoang ke kutloelo-bohloko, e leng mofuta oa mokhathala oo lingaka le baoki ba atisang ho ba le oona ka lebaka la ho lula ba oka batho ba kulang le ba tsoileng likotsi. Hape leha bakuli ba batla ho bua ka mathata a bona, ke ne ke khona ho ba bolella ka tšepiso ea Molimo oa rōna ea hore o tla felisa ho kula le matšoenyeho * ’me a tlise lefatše leo ho lona ho seng motho ea tla re, “Kea kula.” *


text: 1 Molimo, eo khale a ileng a bua ka makhetlo+ a mangata le ka litsela tse ngata le baholo-holo ba rōna ka baprofeta,+2 bofelong ba matsatsi+ ana o buile le rōna ka Mora,+ eo a ileng a mo beha hore e be mojalefa oa lintho tsohle,+ le eo ka eena a ileng a etsa+ litsamaiso tsa lintho.3 Ke ponahatso ea khanya+ ea hae le setšoantšo se nepahetseng hantle sa boleng+ ba hae, ’me o boloka lintho tsohle ka lentsoe la matla+ a hae; ka mor’a hore a etse tlhoekiso bakeng sa libe+ tsa rōna o ile a lula ka letsohong le letona+ la Ea Boholo bo Hlomphehang libakeng tse phahameng.+4 Kahoo o fetohile ea molemo ho feta mangeloi,+ ho isa tekanyong eo ho eona a ruileng lebitso+ le khabane ho feta a ’ona.5 Ka mohlala, ke ho lefe la mangeloi a kileng a re: “U mora oa ka; ’na, kajeno, ke bile ntat’ao”?+ Hape: “Ke tla ba ntat’ae, ’me e tla ba mora oa ka”?+6 Empa ha a boetse a tlisa Letsibolo+ la hae lefatšeng leo ho ahiloeng ho lona, o re: “Mangeloi+ ’ohle a Molimo a ke a le inamele.”+7 Hape, mabapi le mangeloi o re: “O etsa mangeloi a hae meea, le bahlanka ba hae ba sechaba o ba etsa lelakabe la mollo.”+8 Empa mabapi le Mora o re: “Molimo ke terone ea hao ka ho sa feleng+ le kamehla, ’me lere la borena la ’muso+ oa hao ke lere la borena la ho loka.+9 U ratile ho loka, ’me u hloile tlōlo ea molao. Ke ka lebaka leo Molimo, Molimo oa hao, a u tlotsitseng+ ka oli ea thabo e khaphatsehang ho feta balekane+ ba hao.”10 Hape o re: “Morena, tšimolohong u ile ua rala metheo ea lefatše, ’me maholimo ke mesebetsi ea matsoho a hao.+11 Li tla timela, empa u tla ’ne u be teng ka ho tsoelang pele; feela joaloka seaparo+ sa ka ntle li tla tsofala kaofela,12 ’me u tla li phutha feela joaloka seaparo sa ka holimo,+ joaloka seaparo sa ka ntle; li tla fetoha, empa uena u ea tšoanang, ’me lilemo tsa hao li ke ke tsa fela+ le ka mohla.”13 Empa ke mabapi le lefe la mangeloi a kileng a re: “Lula ka letsohong la ka le letona, ho fihlela ke beha lira tsa hao joaloka setuloana sa maoto+ a hao”?14 Na kaofela hase meea+ bakeng sa tšebeletso ea sechaba,+ e rometsoeng ho sebeletsa ba tla rua+ poloko?


text:
Letša la Mollo Ke’ng? Na ke Ntho e le ’Ngoe le Lihele Kapa Gehenna?
Karabo ea Bibele
Letša la mollo le tšoantšetsa timetso ea ka ho sa feleng. Ke ntho e le ’ngoe le Gehenna, empa hase lihele, kaha lihele ke lebitla.
Hase letša la sebele
Litemana tse hlano tsa Bibele tse buang ka “letša la mollo” li bontša hore hase ntho ea sebele empa ke letša la tšoantšetso. (Tšenolo 19:20; 20:10, 14, 15; 21:8) Lintho tse latelang li tla akheloa letšeng la mollo:
Diabolose. (Tšenolo 20:10) Kaha Diabolose ke sebōpuoa sa moea, a ke ke a ntšoa kotsi ke mollo oa sebele.
—Exoda 3:2; Baahloli 13:20.
Lefu. (Tšenolo 20:14) Lefu hase ntho e tšoarehang empa ke boemo ba ho se phele. (Moeklesia 9:
10) Lefu le ke ke la chesoa ka tsela ea sebele.
“Sebata” le “moprofeta oa bohata.” (Tšenolo 19:20) Kaha lintho tsena ke tsa tšoantšetso, na hase ntho e utloahalang ho lumela hore letša leo li akheloang ho lona ke la tšoantšetso?
—Tšenolo 13:11, 12; 16:13.
Ke tšoantšetso ea timetso ea ka ho sa feleng
Bibele e bolela hore letša la mollo le “bolela lefu la bobeli.” (Tšenolo 20:14; 21:8) Lefu la pele le boleloang ka Bibeleng le bile teng ka lebaka la sebe sa Adama. Lefu lena le ka felisoa ka ho tsosoa ha bafu ’me qetellong Molimo o tla le felisa.
Ha ho na ba lokolloang letšeng la mollo la tšoantšetso
Letša la mollo le bolela mofuta o fapaneng oa lefu kapa lefu la bobeli. Le hoja ba lahleloang ka letšeng lena le bona ba le boemong ba ho se phele, le fapane kaha ha ho moo Bibele e bolelang hore ho tla ba le tsoho lefung la bobeli. Ka mohlala, Bibele e bolela hore Jesu o na le “linotlolo tsa ngalo ea bafu le tsa lefu,” e leng se bontšang hore o na le matla a ho lokolla batho lefung le bakiloeng ke sebe sa Adama. (Tšenolo 1:18; 20:13, Bibele ea Sesotho) Leha ho le joalo, ha ho na motho ea nang le senotlolo sa letša la mollo, ho akaretsa le Jesu. Ba lahleloang letšeng leo la tšoantšetso ba hlokofatsoa ka ho sa feleng e leng se bolelang hore ba tla felisoa ka ho feletseng.—2 Bathesalonika 1:9.
Le tšoana le Gehena le Phula ea Hinome
Bibele e bua ka Gehena (ge′en·na ka Segerike) ka makhetlo a 12. Joaloka letša la mollo, le eona e tšoantšetsa pheliso ea ka ho sa feleng. Le hoja Libibele tse ling li re lentsoe lena le bolela “lihele,” Gehena hase lihele (sheʼohl′ ka Seheberu, hai′des ka Segerike).
Lentsoe “Gehena” le bolela “Phula ea Hinome,” e leng phula e neng e le ka thōko ho Jerusalema. Mehleng eo baahi ba Jerusalema ba ne ba lahlela lithōle phuleng ena. Ho ne ho lula ho tuka mollo moo e le hore o chese lithole tseo; tšenyane e ne e ja ntho leha e le efe e sa chesoang ke mollo.
Jesu o ile a bolela hore Gehena e tšoantšetsa pheliso ea ka ho sa feleng. (Matheu 23:33) O ile a re Gehena ke “moo tšenyane ea bona e sa shoeng le mollo o sa tingoeng.” (Mareka 9:47, 48) Ka mokhoa o sa tobang, o ile a bua ka se etsahalang Phuleng ea Hinome le ka boprofeta bo ho Esaia 66:24, bo reng: “Ba tla tsamaea ’me ba talime litopo tsa batho ba neng ba ntšiteloa; etsoe libōkō tse holim’a bona li ke ke tsa shoa le mollo oa bona o ke ke oa tima.” Papiso ea Jesu ha e bue ka ho hlokofatsoa empa e bua ka ho felisoa ka ho feletseng. Tšenyane le mollo li felisa litopo, eseng batho ba phelang.
Bibele ha e bolele hore ho na le ba tla khutla Gehena. “Letša la mollo” le “Gehena ea mollo,” ka bobeli li tšoantšetsa pheliso ea ka ho sa feleng.—Tšenolo 20:14, 15; 21:8; Matheu 18:9.
“Ba tla hlokofatsoa bosiu le motšehare ka ho sa feleng le kamehla,” joang?
Haeba letša la mollo le tšoantšetsa pheliso, ke hobane’ng ha Bibele e bolela hore Diabolose, sebata le moprofeta oa bohata “ba tla hlokofatsoa bosiu le motšehare ka ho sa feleng le kamehla”? (Tšenolo 20:10) Hlokomela mabaka a mane a hore na ke hobane’ng ha ho hlokofatsoa hona e se hoa sebele:
E le hore Diabolose a hlokofatsoe ka ho sa feleng, o tla lokela ho lula a phela ka ho sa feleng. Leha ho le joalo, Bibele e re o tla etsoa lefeela, kapa a ke ke a hlola a e-ba teng.—Baheberu 2:14.
Bophelo bo sa feleng ke mpho e tsoang ho Molimo, hase kotlo.—Baroma 6:23.
Sebata le moprofeta oa bohata hase lintho tsa sebele ’me li ke ke tsa hlokofatsoa ka tsela ea sebele.
Bibele e fana ka moelelo oa hore ho hlokofatsoa ha Diabolose ke ho mo felisa kapa ho mo thibela ka ho sa feleng.
Ka Bibeleng lentsoe “ho hlokofatsa” le ka boela la bolela “ho thibeloa.” Ka mohlala, lentsoe la Segerike le bolelang “ba hlokofatsang” le sebelisitsoeng ho Matheu 18:34, Libibeleng tse ngata le bolela “balebeli ba teronko,” e leng se bontšang kamano e teng pakeng tsa mantsoe “ho hlokofatsa” le “ho thibeloa.” Ka ho tšoanang, litlaleho tse ho Matheu 8:29 le Luka 8:30, 31 li bontša hore “ho hlokofatsa” ke ntho e le ’ngoe le ‘mohohlo,’ e leng sebaka sa tšoantšetso se tšoantšetsang lefu. (Baroma 10:7; Tšenolo 20:1, 3) Ha e le hantle, ka makhetlo a ’maloa buka ea Tšenolo e sebelisa lentsoe “ho hlokofatsa” ka tsela ea tšoantšetso.—Tšenolo 9:5; 11:10; 18:7, 10.


text:
Thuto 7
Ho Etsoa’ng Libokeng Tsa Rōna?
Ntho e ka sehloohong e neng e etsoa libokeng tsa Bakreste ba pele ke ho bina, ho rapela, ho bala Mangolo le ho a tšohla ’me ho se na meetlo e etsoang. (1 Bakorinthe 14:26) U ka lebella ho bona se tšoanang libokeng tsa rōna.
Ho fanoa ka thupelo e thehiloeng Bibeleng ’me e molemo. Mafelong a beke, phutheho ka ’ngoe ea kopana ho tla mamela puo ea Bibele ea metsotso e 30, e bontšang seo Mangolo a se buang ka bophelo ba rōna le nako eo re phelang ho eona. Kaofela ha rōna re khothalletsoa ho tsamaisana le sebui Libibeleng tsa rōna. Ka mor’a puo eo, ho tšoaroa Thuto ea “Molula-Qhooa” e nkang hora, ’me litho tsa phutheho li khothalletsoa ho kopanela ha ho tšohloa sehlooho se ithutoang sa Molula-Qhooa. Ho etsa joalo ho re thusa ho sebelisa tataiso ea Bibele bophelong ba rōna. Ho ithutoa boitsebiso bo tšoanang liphuthehong tsohle tse fetang 100 000 lefatšeng lohle.
Re thusoa ho ntlafatsa tsebo ea rōna ea ho ruta. Re boetse rea kopana mantsiboeeng a mang har’a beke e le hore re tšoare seboka se likarolo li tharo. Karolo ea pele ke Thuto ea Bibele ea Phutheho ea metsotso e 30, e leng puisano ea lipotso le likarabo e re thusang ho ba le kutloisiso e tebileng ea melao-motheo ea Mangolo le boprofeta ba Bibele. Karolo e latelang ke Sekolo sa Tšebeletso sa Puso ea Molimo se nkang metsotso e 30, ’me qalong ho tšohloa karolo e itseng ea Bibele eo phutheho e e balileng esale pele. Ebe liithuti tse ngolisitseng sekolong sena li fana ka lipuo tse khutšoanyane. Motho ea tsamaisang sekolo o fana ka keletso ho re thusa hore re ntlafatse tsebo ea rōna ea ho bala le ho bua. (1 Timothea 4:13) Karolo ea ho qetela ke Seboka sa Tšebeletso se nkang metsotso e 30, seo ho sona ho bang le lipuo, lipontšo le lipuisano ’me se re bontša kamoo re ka rutang ba bang Bibele kateng.
Ha u tla libokeng tsa rōna, ha ho pelaelo hore u tla khahloa ke boleng ba thuto ea Bibele eo u tla e fumana.—Esaia 54:13.
U ka lebella ho utloa eng libokeng tsa Lipaki Tsa Jehova?
Ke seboka sefe sa rōna se tšoaroang beke le beke seo u ratang ho ba teng ho sona nakong e tlang?


text:
OFISI YA MOPRESIDENTE
No. 1521. 4 Mphalane 1995
Nomoro ya 16725 LESEDINYANA LA DITSEBISO TSA MMUSO LA LA 4
MPHALANE 1995
Molao wa nomoro ya mashome a mahlano a metso e robedi
selemong sa 1995: MOLAO WA BOLAODI BA MANGOLO A THUTO WA SELEMO SA 1995
Ho etswa tsebiso mona hore Mopresidente wa naha o dumelletse tshebediso ya
Molao o latelang o phatlalatswang mona hore motho e mong le e mong a tsebe ka
ona: -
MOLAO
Ho kgothaletsa tshebediso le ntshetsopele ya Moralo wa Setjhaba
wa Mangolo a Thuto mme ka lona lebaka lena ho thehwa Bolaodi ba Mangolo a Thuto
Afrika Borwa le ho sebetsana le ditaba tse amanang le molao ona.
(Sengolwa se ngotsweng ka senyesemane se saenetswe ke
Mopresidente).(Tumello ya sona ya etswa ka la 28 Lwetse 1995.)
MOLAO ona o lokela ho sebediswa ke
Palamente ya Afrika Borwa ka tsela ena e latelang: -
Ditlhaloso
-
Mantswe a latelang a tla hlaloswa ka tsela ena e latelang
Molaong ona haese feela ha ditaba tseo a sebedisitsweng ho tsona di fetohile
-
- Lentswe lena "Bolaodi" le bolela Bolaodi ba Mangolo a Thuto
Afrika Borwa e leng bolaodi bo thehilweng ho latela karolwana ya boraro:
(viii)
- "Kopanelo" ke lentswe le bolelang kopanelo kapa tshebedisano
kgwebong e ngodisitsweng ka molao ofe kapa ofe mme e fana ka thuto kapa
thupelo ho basebetsi ba yona: (v)
- "Mookamedi-kakaretso" ke lentswe le bolelang
Mookamedi-kakaretso wa Thuto; (i)
- Ka "Letona" ho bolelwa Letona la Thuto mme mabapi le ditaba
tse hlahellang dikarolong tsa 4(2), 4(3), 4(4), 4(5), 4(6), 5(1)(c), 11,
13(2), 14 le 15(2) Letona la Thuto le sebedisana le Letona la Mesebetsi;
(vi)
- Ka "Moralo wa Setjhaba wa Mangolo a Thuto" ho bolelwa Moralo
wa Setjhaba wa Mangolo a Thuto o dumelletsweng ke Letona bakeng sa ngodiso
ya dihlopha tsa thuto le mangolo a thuto; (vii)
- "mosebetsi wa botitjhere" ho bolelwa mokgatlo kapa kopano eo e
leng setho sa Lekgotla la Dikamano Mesebetsing ya Thuto ho latela Molao wa
Dikamano Mesebetsing ya Thuto e le Molao wa nomoro ya lekgolo, mashome a
mane a metso e tsheletseng wa selemo sa sekete, makgolo a robong, mashome
a robong a metso e meraro mme o ananelwa ke Letona ho latela ona Molao
ona: (ii)
- "ho laela" ho bolelwa ho laela ka ho sebedisa molawana; (x)
- ka "lengolo la thuto" ho bolelwa kananelo ya phumano ya palo e
itseng ya matshwao esita le ditshwanelo tse ding tsa boemo bo itseng ba
thuto ho latela Moralo wa Setjhaba wa Mangolo a Thuto kamoo mekgatlo e
fapaneng e ka laolang ka teng e ngodisitsweng ho phetha morero ona ke
Bolaodi ba Mangolo a Thuto mona Afrika Borwa; (iv)
- Ka "ngodiso" ho bolelwa hore e ngodisitswe ho latela Moralo wa
Setjhaba wa Mangolo a Thuto; (iii)
- "sehlopha" ho bolelwa boemo bo itseng bo lebeletsweng thutong
le thupelo ekasitana le mekgwa e bo amang ya hlahlobo. (ix)
Sepheo sa Moralo wa Setjhaba wa Mangolo a Thuto
-
Sepheo sa Moralo wa Setjhaba wa Mangolo a Thuto ke sena se
latelang:
-
ho etsa maralo o kopaneng kapa o akaretsang wa manane a
thuto;
-
ho akofisa, ho ntshetsa pele le ho tiisa tswelopele ka
hare ho thuto, thupelo esita le bokamoso ba mesebetsi e fapaneng;
-
ho phahamisa katleho le boleng ba thuto le thupelo bo
kgabileng;
-
ho potlakela ho rarolla mathata a bakilweng ke kgethollo e
bileng teng ka nko e fetileng mesebetsing ya thuto, thupelo le ho latela
menyetla e fapaneng ya mesebetsi; mme ka hona
-
ho kgothaletsa tswelopele ya moithuti e mong le e mong
esita le tswelopele ya setjhaba le moruo wa sona ka kakaretso.
Ho thehwa ha Bolaodi ba Mangolo a Thuto Afrika Borwa
-
Mona ho thehwa lekgotla le laolang le bitswang Bolaodi ba
Mangolo a Thuto Afrika Borwa.
Molao wa Motheo wa Bolaodi ba Mangolo a Thuto Afrika Borwa
-
(1) Bolaodi ba Mangolo a Thuto Afrika Borwa bo tla ba le
modulasetulo ya tla amohelwa mosebetsing ho latela karolwana ya bobedi,
ditho tsa bolaodi tsona di tla amohelwa ho latela karolwana ya boraro le ya
bone, athe mohlanka wa lekgotla la phethahatso yena o tla amohelwa
mosebetsing ho latela karolwana ya bosupa.
(2) Letona le tla amohela motho ya nang le boiphihlelo le
boitsebelo bo phethahetseng mabapi le ditaba tse amang mesebetsi ya Bolaodi ba
Mangolo a Thuto Afrika Borwa hore e be modulasetulo wa Bolaodi.
(3) Letona le tla amohela batho ba latelang hore e be ditho
tsa Bolaodi ba Mangolo a Thuto Afrika Borwa ka tsela e boletsweng karolwaneng
ya bone -
-
setho se le seng se thonngwa ke Mookamedi-kakaretso;
-
setho se le seng se thonngwa ke dihlooho tse fapaneng tsa
mafapha a thuto a porofense;
-
setho se le seng se thonngwa ke Mookamedi-kakaretso wa
Lefapha la Mesebetsi
-
setho se le seng se thonngwa ke Lekgotla la Setjhaba la
Thupelo
-
ditho tse pedi di thonngwa ke mekgatlo e emetseng
mesebetsi e fapaneng;
-
ditho tse pedi di thonngwa ke mekgatlo e emetseng
mesebetsi ya kgwebo;
-
setho se le seng se thonngwa ke Komiti ya Dihlooho tsa
Diyunivesithi e thehilweng ho latela karolo ya botshelela ya Molao wa
Diyunivesithi wa selemo sa sekete, makgolo a robong, mashome a mahlano a
metso e mehlano (Molao wa nomoro ya mashome a tsheletseng a motso o mong
wa selemo sa sekete, makgolo a robong, mashome a mahlano a metso e
mehlano);
-
setho se le seng se thonngwa ke Lekgotla la Dihlooho tsa
Dithekenikono le thehilweng ho latela karolwana ya bobedi ya Molao wa
Dithekenikono wa selemo sa sekete, makgolo a robong, mashome a robong a
metso e meraro (Molao wa lekgolo, mashome a mabedi le metso e mehlano wa
selemo sa sekete, makgolo a robong, mashome a robong a metso e meraro);
-
setho se le seng se thonngwang lekgotla la setjhaba le
emelang dihlooho tsa dikolo tsa thupelo ya matitjhere mme lekgotla leo le
ananelwa ke Letona bakeng sa morero ona;
-
setho se le seng se thonngwang lekgotla la setjhaba le
emelang dihlooho tsa dikolo tsa thupelo ya mesebetsi ya matsoho mme
lekgotla leo le ananelwa ke Letona bakeng sa morero ona;
-
setho se le seng se thonngwang makgotla a setjhaba a
emelang dikolo tsa thupelo kantle ho thupelo ya matitjhere le thupelo ya
mesebetsi ya matsoho mme makgotla ana a ananelwa ke Letona bakeng sa
morero ona;
-
setho se le seng se thonngwang makgotla a setjhaba a
emelang thuto ya motheo esita le thupelo ya batho ba baholo mme makgotla
ao a ananelwa ke Letona bakeng sa morero ona;
-
setho se le seng se thonngwa ke makgotla a setjhaba a
emelang ntshetsopele ya ngwana ya ntseng a hola mme makgotla ao a ananelwa
ke Letona bakeng sa morero ona;
-
ditho tse pedi tse thonngwang ke lefapha la mesebetsi ya
thuto ya botitjhere,
-
ditho tse pedi tse thonngwang ke makgotla a setjhaba a
emelang barupedi mme makgotla ao a ananelwa ke Letona bakeng sa morero
ona;
-
setho se le seng se thonngwang ke makgotla a setjhaba a
emelang thuto e ikgethileng, thuto ya batho ba nang le ditlhoko tse
ikgethileng mme makgotla ao a ananelwa ke Letona bakeng sa morero ona;
-
batho ba sa feteng palo ya botshelela ba kgethwang ke
Letona kamoo a ka fumang ho lokela ka teng;
-
ditho tse sa feteng bobedi tse kenyeleditsweng Bolaoding
bona ke Bona Bolaodi ba Mangolo a thuto Afrika Borwa kaho rata ha Bolaodi
mme mabitso ana a hlahisitswe ho Letona bakeng sa kananelo le kamohelo.
(4) Bakeng sa ho fumana batho ba ka thonngwang ho ba ditho tsa
Bolaodi jwalo ka ha ho boletswe karolwaneng ya boraro, Letona le tla tsebisa
Lesedinyaneng la Ditsebiso tsa mmuso hore o batla batho ba ka kgethelwang ho
ba ditho tsa Bolaodi ba Mangolo a Thuto Afrika Borwa. Ka lebaka lena Letona le
tla kopa lekgotla kapa mokgatlo ofe kapa ofe ho e boletsweng karolwaneng ya
boraro hore ba hlahise mabitso a batho bao ka lebaka la boiphihlelo le
boitsebelo ba bona malebana le mesebetsi ya Bolaodi bona ba Mangolo a Thuto
Afrika Borwa ba ka lokelang ho ba ditho tsa Bolaodi. Ha mabitso ana a se a
fumanwe, ho tla tadingwa boemedi, ke ho re, mabitso ana a emetse makgotla kapa
mekgatlo efe ho e boletsweng ka hodimo.
(5) Bakeng sa ho thonya batho ho latela seratswana sa (n) sa
karolwana ya boraro, ho tla thonngwa feela motho a le mong bakeng sa mokgatlo
o mong le o mong o emetsweng.
(6) Setho sa Bolaodi ba Mangolo a Thuto Afrika Borwa se tla ba
le hona ho sebetsa Bolaoding bona nako e sa feteng dilemo tse tharo. Nako ena
e tla laolwa ke Letona ka nako eo setho se amohelwang mosebetsing ona wa
bohlokwa. Setho sona seo se ka boela sa amohelwa hape nako e lekanang le ya
pele ha nako ya hae eo a neng a e abetswe pele e se e fedile.
(7) Ha Letona le lokela ho tlatsa sekgeo se hlahileng
Bolaoding bona ba Mangolo a Thuto Afrika Borwa, le tla sebetsa ho ya ka
boemedi ba makgotla kapa mekgatlo e hlahellang karolwaneng ya boraro.
(8) Ditho tse bolelwang karolwaneng ya bobedi le ya boraro di
tla amohela motho ya itseng ho ba setho sa lekgotla la phethahatso ho ya ka
tse lebeletsweng ke Bolaodi ba Mangolo a thuto Afrika Borwa. Kamohelo ena e
tla amohelwa le ho tiiswa ke Letona la Thuto mme le sebedisana le Letona la
Ditjhelete.
Mesebetsi ya Bolaodi ba Mangolo a Thuto Afrika Borwa
-
(1) Ho ya ka ditaelo tse hlahisitsweng karolwaneng ya
bobedi, Bolaodi ba Mangolo a Thuto mona Afrika Borwa bo tla -
-
(i) hlokomela hore ho be le tswelopele mesebetsing ya
Moralo wa Setjhaba wa Mangolo a Thuto; le hore
(ii Bolaodi bo etsa le ho phatlalatsa maano le mekgwa ya
tataiso bakeng sa -
-
ngodiso ya mekgatlo e ikarabelang bakeng sa ho theha
dihlopha tse itseng tsa thuto le mangolo a itseng a thuto; le
-
kananelo ya mekgatlo e ikarabelang bakeng sa ho
hlokomela le ho lekola katleho ya tse fihleletsweng ke dihlopha le
mangolo ao a thuto;
-
ho hlokomela hore ho be le tshebediso e phethahetseng ya
Moralo wa Setjhaba wa Mangolo a Thuto, mme ho akaretswa le -
-
kamohelo kapa kananelo ya mekgatlo e boletsweng
seratswaneng sa (a) le ho ajwa ha mesebetsi e itseng eo mekgatlo ena e
lokelang ho e phetha;
-
ngodiso ya dihlopha tsa setjhaba le mangolo a thuto;
-
mehato e lokelang ho latelwa bakeng sa ho hlokomela hore
ho ikamahangwe le ditaelo tsa kananelo; le
-
mehato e lokelang ho latelwa hore dihlopha tse itseng
thutong esita le mangolo a thuto a itseng a boemong bo tshwanang le
boemo ba mangolo a thuto a dikolo tse ding lefatshe ka bophara ba lona;
-
ho eletsa Letona mabapi le ditaba tse amanang le ngodiso
ya dihlopha tsa thuto esita le ona mangolo a thuto; le ho
-
ba le boikarabelo ba ho laola ditjhelete tsa Bolaodi ba
Mangolo a Thuto Afrika Borwa.
(2) Bolaodi ba Mangolo a Thuto Afrika Borwa bo tla kgothaletsa
hore ho latelwe sepheo sa Moralo wa Setjhaba wa Mangolo a Thuto jwalo ka ha se
hlahella karolong ya bobedi. Bolaodi bo tla boela bo kgothaletsa hore ho
phethwe mesebetsi ya Bolaodi jwalo ka ha e hlahella karolwaneng ya pele -
-
kamora ho kopana le ho buisana le mafapha a itseng a
mmuso, mekgatlo ya mmuso, dikgwebo tse kgolo, mekgatlo le ditsha tsa thuto
tse nang le boikarabelo bo itseng ho tsa thuto, thupelo le ho ntshwa ha
mangolo a thuto bakeng sa ho feta dihlopha tse itseng e leng se laolwang
ke Moralo wa Setjhaba wa Mangolo a Thuto.
-
ho tlotla le ho ananela bokgoni ba Palamente le makgotla a
etsang melao ho latela karolo ya lekgolo, mashome a mabedi a metso e
tsheletseng ya Molao wa Motheo, esita le matla le mesebetsi ya makgotla a
busang a yunivesithi kapa diyunivesithi le thekenikono kapa tsona
dithekenikono jwalo ka ha ho boletswe Molaong ofe kapa ofe wa Palamente.
Mesebetsi ya mohlanka wa lekgotla la phethahatso
-
(1) Mohlanka wa lekgotla la phethahatso o tla -
-
ikarabella ho Bolaodi ba Mangolo a Thuto Afrika Borwa
bakeng sa ho phetha mesebetsi ho latela Molao ona;
-
laola le ho lekola mosebetsi wa bahlanka le basebeletsi ba
bang ba Bolaodi ba Mangolo a Thuto Afrika Borwa; le ho ba
-
mohlanka ya hlokomelang ya hlokomelang matlotlo kapa
ditjhelete tsa Bolaodi tse keneng, ditefello tse entsweng le thepa e sa
tsitsang e rekisitsweng ke Bolaodi.
(2) Mohlanka wa lekgotla la phethahatso o tla tshehetswa
phethahatsong ya mesebetsi ya hae (ho latela karolwana ya pele) ke bahlanka ba
bang esita le basebeletsi ba bang ba Bolaodi ba Mangolo a Thuto Afrika Borwa
ho ya kamoo yena mohlanka wa lekgotla leo la phethahatso a ka fumanang ho
tshwaneleha ka teng bakeng sa morero ona.
Boikarabelo ba Bolaodi ba Mangolo a Thuto Afrika Borwa
-
(1)
-
Bolaodi ba Mangolo a thuto Afrika Borwa bo ka theha
dikomiti kapa makgotlana mme ba amohela batho bao eseng ditho tsa Bolaodi
hore e be ditho tsa makgotlana ana.
-
Bolaodi bo tla amohela modulasetulo bakeng sa lekgotlana
le leng le le leng.
-
Bolaodi bo ka fedisa kapa ho tsosolosa lekgotlana botjha.
-
Bolaodi bo ka arola boikarabelo ba bona haese feela
boikarabelo bo boletsweng karolong ena lekgotlaneng lefe kapa lefe. Le ha
ho le jwalo, matla a Bolaodi a keke a nkuwa ke lekgotlana leo
motjhaotjhele mme ke ka hona Bolaodi bona ba Mangolo a Thuto Afrika Borwa
bo ka fedisang matla ao a adimilweng lekgotlana ka nako efe kapa efe.
-
Bolaodi bo ka etsa sehlomathiso qetong ya lekgotlana kapa
ba qhelela qeto eo ya lekgotlana thoko.
(2) Bolaodi bo ka rarolla mathata a diqhwebeshano a amanang le
phethahatso ya mesebetsi e boletsweng karolong ya bohlano.
(3) Bolaodi bo ka amohela le ho rekisa matlotlo a bona.
(4) Bolaodi ba Mangolo a Thuto mona Afrika Borwa bo na le
matla a ho laela hore ho etswe diphuputso mabapi le phethahatso ya mesebetsi
ya bona haeba ho hlokeha jwalo.
(5) Bolaodi bo ka phetha mosebetsi ofe kapa ofe oo Letona la
Thuto le fumanang o tshwanela ho phethwa mme e le mosebetsi o amang Moralo wa
Setjhaba wa Mangolo a Thuto.
Dikopano tsa Bolaodi ba Mangolo a Thuto Afrika Borwa le makgotlana
- (1) Dikopano tsa Bolaodi ba Mangolo a Thuto Afrika Borwa kapa dikopano tsa
lekgotlana di tla tshwarwa ka dinako le dibaka tseo modulasetulo wa Bolaodi
kapa wa lekgotlana a ka laelang ka teng, ho latela se lokelang ho etswa ka
nako eo.
(2) Tsamaiso ya kopano ya Bolaodi kapa ya lekgotlana e keke ya
thunthetswa le ho senngwa ke ho ba siyo ha setho se itseng sa Bolaodi kapa sa
lekgotlana ka tsela efe kapa efe.
(3) Haeba modulasetulo wa Bolaodi ba Mangolo a Thuto Afrika
Borwa kapa wa lekgotlana a le siyo, ditho tse teng kopanong di tla kgetha
setho se itseng hara ditho tse teng mohlang oo hore se etelle kopano eo pele
letsatsing leo.
(4) Bolaodi bo ka fana ka melao e amang tsamaiso ya dikopano
tsa bona kapa kopano ya lekgotlana esita le palo ya ditho se lokelang ho teng
pele kopano e ka qala bakeng sa dikopano tseo.
Ho tswa mosebetsing ha ditho tsa Bolaodi ba Mangolo a Thuto
Afrika Borwa
-
Modulasetulo kapa setho sefe kapa sefe sa Bolaodi se
boletsweng karolong ya bone (tharo) 4(3) se tla rola marapo kapa ho tswa
mosebetsing ona wa Bolaodi haeba -
-
haeba thepa ya hae e jewa kapa haeba a buisana ka tsela e
itseng le batho ba mo fang ditjhelete ka tselanyana e itseng;
-
haeba a fumanwa e le motho ya sa phelang hantle kelellong
ho latela molao ofe kapa ofe;
-
a ba siyo dikopanong tsa Bolaodi ba Mangolo a Thuto Afrika
Borwa ka makgetlo a mararo ka ntle ho tsebiso ya Bolaodi ka ho se be teng
ha hae;
-
haeba a tsebisa Letona ka lengolo hore o itokolla
mosebetsing oo; kapa
-
haeba a fumanwa a le molato lekgotleng la dinyewe bakeng
sa molato ofe kapa ofe mme a ahlolwa ka ntle le ho lefiswa molato oo
nakong eo a ntseng a le tshebetsong ya Bolaodi.
Ditjhelete tsa Bolaodi ba Mangolo a Thuto Afrika Borwa
-
(1) Ditjhelete tsa Bolaodi ba Mangolo a Thuto Afrika Borwa
di arotswe tjena -
-
ditjhelete tse laolwang ke Palamente bakeng sa ho phetha
merero ya Bolaodi ba Mangolo a Thuto Afrika Borwa;
-
ditjhelete tseo Bolaodi bo di fumaneng ka lebaka la
melawana e entsweng ho latela karolo ya leshome le metso e mene;
-
ditjhelete tse fumanweng ka tsela ya kadimo e entsweng ke
Bolaodi ba Mangolo a Thuto le ka tumello ya Letona la Thuto le ka
tshebedisano le Letona la Ditjhelete;
-
dimpho, dinyehelo le ditefello tsa mesebetsi e entsweng
tse amohetsweng ke Bolaodi; esita le
-
tswala ya matsete a Bolaodi.
(2) Bolaodi bo tla sebedisa ditjhelete tsa bona bakeng sa
tefello ya mesebetsi ya bona.
- (3)
- (a) Bolaodi ba Mangolo a Thuto Afrika Borwa bo tla hlahisa pehelo ya
ditjhelete qetellong ya selemo se seng le se seng sa ditjhelete ka nako e
badilweng ke Letona. Pehelo ena ya ho kena le ho tswa ha ditjhelete e
lokela ho ba sebopehong se batlwang ke Letona e le hore e tle e amohelwe.
(b) Ditjhelete tse boletsweng karolwaneng ya (nngwe) (a)
di tla sebediswa ho latela ditaelo tsa pehelo e boletsweng seratswaneng sa
(a) mme tjhelete efe kapa efe e setseng e ne e sa lebellwa e tla
fetisetswa selemong se hlahlamang sa ditjhelete e le tjhelete eo Bolaodi
ba Mangolo a Thuto Afrika Borwa bo nang le yona.
(4) Ho latela ditaelo tse hlahiswang karolwaneng ya
(nngwe)(a), Bolaodi bo ka tsetela karolo ya ditjhelete tsa bona ho ya kamoo
Letona la Thuto hammoho le Letona la Ditjhelete ba ka laolang ka teng.
(5) Bolaodi ba Mangolo a Thuto Afrika Borwa bo ka qosa tefo
bakeng sa: -
-
Ngodiso le kananelo; le
-
Mesebetsi efe kapa efe eo Bolaodi ba Mangolo a Thuto
Afrika Borwa bo e entseng.
Bahlanka le basebeletsi ba Bolaodi ba Mangolo a Thuto Afrika
Borwa
- Bolaodi ba Mangolo a Thuto Afrika Borwa bo ka amohela bahlanka le
basebeletsi ba bona ho latela dintlha tsa tataiso malebana le ho amohelwa ha
basebetsi tse beilweng ke Bolaodi ka tumello ya Letona la Thuto ka
tshebedisano le Letona la Ditjhelete haeba ho hlokeha ho etsa jwalo ho
latela Molao ona.
Meputso le tjhelete ya tshehetso ya ditho tsa Bolaodi ba Mangolo
a Thuto Afrika Borwa esita le makgotlana
-
Modulasetulo hammoho le setho sefe kapa sefe sa Bolaodi ba
Mangolo a Thuto Afrika Borwa kapa lekgotla ho latela karolwana ya supa
(nngwe) mme ba sa amohelwa ka dinako tsohle mosebetsing ona ke mmuso, ba ka
lefuwa ke Bolaodi ba Mangolo a Thuto Afrika Borwa bakeng sa mesebetgsi eo ba
e phethileng bakeng sa Bolaodi kapa lekgotlana -
-
Tjhelete ya leeto, ya marobalo le tjhelete e nngwe ya
tlatsetso; le
-
Tjhelete e nngwe hape ya tlatsetso lehlakoreng la
modulasetulo ho ya kamoo Letona la Thuto hammoho le Letona la Ditjhelete
ba ka laelang ka teng.
Tshwaro ya dibuka le pehelo ya ditjhelete
-
(1) Dibuka tsa mekitlane le dipehelo tsa ditjhelete tsa
Bolaodi ba Mangolo a Thuto mona Afrika Borwa di tla hlahlojwa qetellong ya
selemo se seng le se seng sa ditjhelete ke Mohlahlobi-kakaretso wa dibuka.
(2) Bolaodi ba Mangolo a Thuto Afrika Borwa bo tla hlahisa
pehelo ya bona nakong e sa feteng dikgwedi tse tsheletseng kamora hoba selemo
sa ditjhelete se fele ho Letona la Thuto. Pehelo ena e malebana le mesebetsi
eo Bolaodi bo e phethileng nakong ya selemo seo se fedileng sa ditjhelete. Ba
tla be ba hlahise le pehelo malebana le bohlahlobi ba dibuka esita le ho kena
le ho sebediswa ha tjhelete selemong seo sa ditjhelete.
(3) Jwale Letona le tla hlahisa Palamenteng dikopi tsa
dipehelo, hlahlobo ya dibuka hammoho le pehelo ya ho kena le ho sebediswa ha
tjhelete jwalo ka ha e boletswe karolwaneng ya bobedi. Sena se tla etsahala
matsatsing a leshome le metso e mene kamora hoba Letona le amohele dipehelo
tsena. Haeba e le tswelopele ya tlwaelo ya dikopano tsa Palamente kapa e se e
tlwaelehileng, pehelo e ntse e lokela ho etswa ka matsatsi a leshome le metso
e mene kamora hoba Palamente e qale ka kopano ya yona ya tlwaelo.
Melawana
-
Bolaodi ba Mangolo a Thuto Afrika Bowa bo na le tokelo ya ho
iketsetsa melawana empa ka tumello ya Letona la Thuto. Melawana ena e
malebana le :-
-
Taba efe kapa efe eo Molao ona o e dumellang;
-
ditjhelete tse lokelang ho leshwa Bolaodi mabapi le ditaba
tse boletsweng karolong ya leshome(hlano)(a) le (b); esita le
-
taba efe kapa efe eo e laolwang ke molawana o itseng ho
latela Molao ona.
Phetoho ya makgotlana a ntseng a le teng
-
(1) Mokgatlo ofe kapa ofe o etsang mesebetsi e tshwanang le
mesebetsi e etswang ke Bolaodi ba Mangolo a Thuto Afrika Borwa o tla nne o
tswelle ho etsa mosebetsi wa ona ho fihlela mokgatlo oo o
fediswa kapa mesebetsi ya ona e fetolwa.
(2) Ha ho na mokgatlo o tla fediswa kapa mohlomong mesebetsi
ya mokgatlo oo e fetolwe ha ese feela ha Bolaodi ba Mangolo a Thuto Afrika
Borwa hammoho le ona mokgatlo oo ka bobedi e le mekgatlo e ileng ya kopana ho
buisana ka tse tla etsahala ha mokgatlo oo o fediswa kapa ha ho etswa phetoho
ya mofuta oo eista le yona tshebediso ya Moralo wa Setjhaba wa Mangolo a
Thuto. Ho tla etswa kgothaletso ya ditaba tsena ho Letona la Thuto.
(3) Karolo ena ha e ame mokgatlo ofe kapa ofe o thehilweng ke
molao wa yunivesithi o ikgethileng.
Kgutsufatso ya lebitso la molao
-
Molao ona o tla tsejwa ka hore ke Molao wa Bolaodi ba
Mangolo a Thuto Afrika Borwa wa selemo sa sekete, makgolo a robong, mashome
a robong a metso e mehlano.
Print friendly version


text:
’Muso oa Molimo ke eng?
Karabo ea Bibele
ʼMuso oa Molimo ke puso ea sebele e thehiloeng ke Jehova Molimo. “
’Muso oa Molimo” o boetse o bitsoa “
’muso oa maholimo” ka Bibeleng kaha o busa o le leholimong. (Mareka 1:14, 15; Matheu 4:17) O tšoana le mebuso ea batho ka litsela tse ngata, empa o e phahametse kahohle.
Babusi. Molimo o khethehile Jesu Kreste hore e be Morena oa ʼMuso ona ʼme o mo file matla a fetang a babusi bohle ba batho. (Matheu 28:18) Jesu o sebelisa matla ana hantle feela, kaha o se a bontšitse hore ke Moeta-pele ea tšepahalang le ea nang le qenehelo. (Matheu 4:23; Mareka 1:40, 41; 6:31-34; Luka 7:11-17) A tataisoa ke Molimo, Jesu o khethile batho lichabeng tsohle ba tla “
busa [le eena] e le marena holim’a lefatše” ba le leholimong.—Tšenolo 5:9, 10.
Nako. Ho fapana le mebuso ea batho, e bang teng kajeno hosane e se e fetile, ʼMuso oa Molimo o ‘
ke ke oa senngoa le ka mohla.’—Daniele 2:44.
Bafo. Motho leha e le ofe ea etsang thato ea Molimo e ka ba mofo oa ʼMuso oa Molimo, ho sa tsotellehe hore na ke oa mohlobo ofe kapa o hlahetse hokae.—Liketso 10:34, 35.
Melao. Melao ea ʼMuso oa Molimo (kapa litaelo) ha e felle feela ka ho thibela boitšoaro bo fosahetseng. E phahamisa boitšoaro ba bafo ba oona. Ka mohlala, Bibele e re: “
‘U rate Jehova Molimo oa hao ka pelo ea hao eohle le ka moea oa hao oohle le ka kelello ea hao eohle.’ Ena ke eona taelo e khōlō le ea pele. Ea bobeli, e joaloka eona, ke ena, ‘U rate moahelani oa hao joalokaha u ithata.’” (Matheu 22:37-39) Ho rata Molimo le moahelani ho susumelletsa bafo ba ʼMuso hore ba etsetse batho lintho tse molemo haholo.
Thuto. Le hoja ʼMuso oa Molimo o behela bafo ba oona melao e phahameng, o boetse o ruta batho tsela ea ho e boloka.—Esaia 48:17, 18.
Morero. ʼMuso oa Molimo ha o ruise babusi ba oona ka ho hanyapetsa bafo ba oona. Ho e-na le hoo, o tla phetha thato ea Molimo, e akarelletsang tšepiso ea hore ba ratang Molimo ba tla phela ka ho sa feleng lefatšeng la paradeise.—Esaia 35:1, 5, 6; Matheu 6:10; Tšenolo 21:1-4.


text:
Nka Rapella Eng?
Karabo ea Bibele
U ka rapella ntho leha e le efe e lumellanang le melao ea Molimo joalokaha e boletsoe ka Bibeleng. “
Ho sa tsotellehe hore na ke eng eo re e kōpang ho ea ka thato ea [Molimo], oa re utloa.” (1 Johanne 5:14) Na u ka rapella lintho tse u tšoenyang? E, Bibele e re: “
Tšollelang lipelo tsa lōna ka pel’a [Molimo].”—Pesaleme ea 62:8.
Mehlala ea lintho tseo u ka li rapellang
Ho ba le tumelo ho Molimo.—Luka 17:5.
Moea o halalelang, kapa matla a sebetsang a Molimo, e le hore a u thuse ho etsa lintho tse nepahetseng.—Luka 11:13.
Matla a ho tobana le mathata le ho hanela teko.—Bafilipi 4:13.
Ho khaotsa ho tšoenyeha kapa ho ba le khutso.—Bafilipi 4:6, 7.
Bohlale ba ho etsa liqeto tse molemo.—Jakobo 1:5.
Ho thusoa ka lintho tseo u li hlokang letsatsi ka leng.—Matheu 6:11.
Ho tšoareloa libe.—Matheu 6:12.


text:
SE KA THUSANG LELAPA | HO BA MOTSOALI
Kamoo U ka Behelang Mocha Melao
BOTHATA
Ngoana oa hao ea lilemong tsa bocha o re u mo behela melao e thata haholo. Empa uena ha u lumellane le eena. U re ka pelong, ‘Haeba ke nyehlisa melao, o tla kena mathateng!’
U ka behela ngoana oa hao ea lilemong tsa bocha melao e seng thata. Empa pele, u lokela ho utloisisa hore na ke eng e ka ’nang ea etsa hore a halefisoe ke melao eo u mo behelang eona.
LEBAKA LE ETSANG HORE E MO HALEFISE
Khopolo-taba: Bacha ha ba mamele litaelo; ke karolo ea ho hōla e ke keng ea qojoa.
’Nete: Mocha a ka mamela haholoanyane haeba batsoali ba hae ba sa behe melao e thata ’me ba buisana le eena ka eona.
Le hoja ho e-na le lintho tse ngata tse ka ’nang tsa etsa hore mocha a se ke a mamela, batsoali ba ka ’na ba hlohlelletsa seo ba sa elelloe, haeba ba beha melao e thata kapa melao ea bona e se e sa lokela lilemo tsa ngoana oa bona. Nahana ka lintlha tse latelang:
- Melao e thata. Ha batsoali ba behela ngoana melao ’me ba sa buisane le eena ka eona, ngoana o e talima e mo khina ho e-na le ho e talima e mo sireletsa joaloka lebanta la pholoso le sireletsang mopalami hore a se ke a tsoa kotsi. Ka lebaka leo, ha mocha a le moo a sa bonoeng a ka ’na a etsa lintho tseo batsoali ba mo hanetseng hore a li etse.
- Ha melao e se e sa lokela lilemo tsa mocha. Ha motsoali a behela ngoana e monyenyane lebaka a ka ’na a re feela, “hobane ke cho joalo,” empa mocha o batla se fetang seo, o batla mabaka a utloahalang. Ho feta moo, ho ka etsahala hore haufinyane ngoana oa hao ea lilemong tsa bocha a lule thōko le uena, moo a tla lokela ho iketsetsa liqeto tse boima. Ke habohlokoa hore a ithute ho beha mabaka le ho etsa liqeto hona joale, ha a ntse a lula le uena.
Empa ke eng seo u ka se etsang haeba ho bonahala eka ngoana oa hao o lula a halefisoa ke melao ea hao?
SEO U KA SE ETSANG
Pele ho tsohle, hlokomela hore mocha o hloka ho tseba seo a lokelang ho se etsa le seo a sa lokelang ho se etsa. Kahoo, beha melao ’me u etse bonnete ba hore ngoana oa hao oa e utloisisa. Buka ea Letting Go With Love and Confidence e re: “Ha bacha ba behetsoe lithibelo tse hlakileng ’me batsoali ba ba beha leihlo ka tsela e lekaneng, hase hangata ba ka etsang lintho tse utloisang batsoali ba bona bohloko.” Ka lehlakoreng le leng, batsoali ba fang bana ba bona bolokolohi bo bongata, ba etsa hore bana ba nahane hore ha ba ba tsotelle. Sena se etsa hore bana ba tsoe tseleng.—Molao-motheo oa Bibele: Liproverbia 29:15.
Joale u ka bontša joang hore u lekanyetsa lintho hantle? Lumella ngoana oa hao hore a hlalose kamoo a ikutloang kateng ka melao eo a e fuoang. Ka mohlala, haeba a kōpa hore nako eo a lokelang ho fihla hae ka eona e fetoloe, mo mamele ha a itlhalosa. Ha mocha a tseba hore u mo mamela ka hloko, o tla hlompha le ho ikobela qeto eo u e etsang—esita le haeba a sa lumellane le eona.—Molao-motheo oa Bibele: Jakobo 1:19.
Leha ho le joalo, pele u etsa qeto hopola sena: Le hoja bacha ba batla bolokolohi bo bongata ho feta boo ba bo fuoang, batsoali bona ba ka ’na ba ba fa bolokolohi bo fokolang. Kahoo nahana ka ho teba ka seo ngoana oa hao a se kōpang. Na o bontšitse hore o na le boikarabelo? Na maemo a hloka hore u nyehlise melao? Ikemisetse ho feto-fetoha le maemo ha ho hlokahala.—Molao-motheo oa Bibele: Genese 19:17-22.
Le hoja u ka mamela maikutlo a ngoana oa hao, etsa bonnete ba hore u mo bolella lintho tseo u tšoenyehileng ka tsona. Ha u etsa joalo, u mo ruta hore a nahanele maikutlo a ba bang eseng a hae feela.—Molao-motheo oa Bibele: 1 Bakorinthe 10:24.
Qetellong, etsa qeto ’me u hlalose mabaka a entseng hore u e fihlele. Esita le haeba a sa thabela qeto eo, o tla thaba hore ebe o na le batsoali ba mo mamelang. Hopola hore u koetlisa mocha hore e be motho e moholo. Ha u beha melao e seng thata ’me u buisana le eena ka eona, u tla mo thusa hore e be motho e moholo ea nang le boikarabelo.—Molao-motheo oa Bibele: Liproverbia 22:6.


text:
Na Mokreste a ka Amohela Phekolo ea Lingaka?
Karabo ea Bibele
E. Jesu o ile a bolela hore balateli ba hae ba ka batla phekolo ea lingaka ha a re “
batho ba phelang hantle ha ba hloke ngaka, empa ba kulang baa e hloka.” (Matheu 9:12) Le hoja Bibele e se buka ea tsa bongaka, e fana ka melao-motheo e tataisang batho ba batlang ho khahlisa Molimo.
Lipotso tseo u ka ipotsang tsona
1. Na ke utloisisa phekolo eo ho thoeng ke tla e fuoa? Bibele e re eletsa hore re batle leseli le tšepahalang ho e-na le ho “
beha tumelo lentsoeng le leng le le leng.”—Liproverbia 14:15.
2. Na nka batla maikutlo a lingaka tse ling? ‘
Baeletsi ba bangata’ ba ka ’na ba u thusa, haholo haeba boemo ba hao bo se bo le bobe.—Liproverbia 15:22.
3. Na phekolo eo e akarelletsa ho tlōla taelo ea Bibele e reng re “
ile . . . mali”?—Liketso 15:20.
4. Na tlhahlobo kapa meriana eo ke tla e fuoa e amana le tšebelisano le meea? Bibele e nyatsa “
tšebelisano le meea.” (Bagalata 5:19-21) E le hore u tsebe hore na phekolo eo u e fuoang e akarelletsa tšebelisano le meea, nahana ka lipotso tse kang tsena:
Na ngaka eo ke eang ho eona e sebelisana le meea?
Na ke alafshoa ke motho ea lumelang hore ke kula hobane ke halefisitse balimo kapa hobane ke louoe ke lira?
Na motho ea nkalafang o ile a etsa mahlabelo, a betsa ba bang ka mantsoe a boloi, kapa a etsa mesebetsi e itseng kapa ho sebelisa lintho tse amanang le tšebelisano le meea ha a e etsa meriana kapa a e sebelisa?
5. Na ke amehile ka ho feteletseng ka bophelo ba ka? Bibele ea eletsa: “
Ho ba le kahlolo e molemo ha lōna ho ke ho tsejoe ke batho bohle.” (Bafilipi 4:5) Ho ba le kahlolo e molemo ho tla u thusa hore u lule u nahana ka “
lintho tsa bohlokoa haholo,” tse kang nako eo u lokelang ho e qeta u sebeletsa Jehova.—Bafilipi 1:10; Matheu 5:3.


text:
Bibele e Re’ng ka Bolokolohi ba ho Ikhethela? Na Molimo o Laola Lintho?
Karabo ea Bibele
Molimo o re file tokelo ea ho ikhethela, e leng matla a ho iketsetsa liqeto ho e-na le hore a rere esale pele hore na re tla etsa’ng. Hlokomela seo Bibele e se rutang.
Molimo o bōpile batho ka setšoantšo sa hae. (Genese 1:26) Ho fapana le liphoofolo, tse etsang lintho ho ea ka tšekamelo ea tsona ea tlhaho, rōna re bontša seo ’Mōpi oa rōna a leng sona ka bokhoni ba rōna ba ho bontša litšobotsi tse kang lerato le toka. Joaloka ’Mōpi oa rōna, re na le bolokolohi ba ho ikhethela.
Ka linako tse ling, tsela eo re etsang lintho ka eona e ka bontša hore na re tla ba le bokamoso ba mofuta ofe. Bibele e re khothalletsa hore re ‘khethe bophelo ka hore re mamele lentsoe la Molimo,’ e leng se bolelang ho khetha ho mamela litaelo tsa hae. (Deuteronoma 30:19, 20) Khothalletso eo e ne e ke ke ea thusa ka letho ebile e ne e tla bontša sehlōhō haeba re ne re se na bolokolohi ba ho ikhethela. Ho e-na le hore Molimo a re qobelle ho etsa seo a reng re se etse, o ipiletsa ho rōna ka mofuthu o re: “Hoja u ka ela litaelo tsa ka hloko! Joale khotso ea hao e ne e tla tšoana le nōka.”—Esaia 48:18.
Ha ho na motho ea laolang hore na re tla atleha kapa re tla hlōleha bophelong. Haeba re batla ho atleha mosebetsing oo re o etsang, re lokela ho sebetsa ka thata. Bibele e re: “Sohle seo letsoho la hao le fumanang hore le ka se etsa, u se etse ka matla a hao.”(Moeklesia 9:10) E boetse e re: “Ka sebele merero ea ea khothetseng e tlisa molemo.”—Liproverbia 21:5.
Ho ba le bolokolohi ba ho ikhethela ke mpho ea bohlokoa e tsoang ho Molimo, kaha bo re fa monyetla oa ho mo rata ka ‘lipelo tsa rōna tsohle’—hobane re batla.—Matheu 22:37.
Na Molimo ha a laole lintho tsohle?
Bibele e ruta hore Molimo o Matla ’Ohle ’me matla a hae ha a lekanyetsoe ke mang kapa mang ntle le eena. (Jobo 37:23; Esaia 40:26) Leha ho le joalo, ha a sebelise matla a hae ho laola ntho e ’ngoe le e ’ngoe. Ka mohlala, Bibele e re Molimo o ile a “sebelisa boitšoaro” ho Babylona ea boholo-holo, eo e neng e le sera sa batho ba hae. (Esaia 42:14) Ka ho tšoanang, hona joale o khethile ho mamella batho ba sebelisang bolokolohi ba bona hampe ho utloisa batho ba bang bohloko. Empa Molimo a ke ke a etsa seo ka ho sa feleng.—Pesaleme ea 37:10, 11.


text:
LITŠOANTŠO TSA KHALE
Constantine
Constantine ke moemphera oa pele oa Roma oa ho ipolela hore ke Mokreste. Ka ho etsa joalo, o ile a ba le tšusumetso e khōlō historing ea lefatše. O ile a amohela bolumeli bona boo litho tsa bona li neng li hlorisoa pele, eaba o bo susumelletsa hore bo etse lintho tse ileng tsa etsa hore e qetelle e le Bokreste-’mōtoana. Ho latela The Encyclopædia Britannica, batho ba neng ba ipolela hore ke Bakreste ba ile ba e-ba le “tšusumetso e matla haholo sechabeng le lipolotiking” ho feta ntho leha e le efe ho theosa le histori.
KE HOBANE’NG ha u lokela ho tseba ka moemphera oa boholo-holo oa Roma? Haeba u thahasella Bokreste, u lokela ho tseba hore tsela eo Constantine a neng a laola lipolotiki le bolumeli ka eona, e ’nile ea ama mekhoa le litumelo tsa likereke tse ngata ho fihlela kajeno. A re ke re boneng hore na o ile a etsa seo joang.
LIKEREKE LI ILE TSA NGOLISOA KA MOLAO ’ME TSA SEBELISOA HAMPE
Ka 313 C.E., Constantine o ne a busa karolo e ka Bophirimela ea ’Muso oa Roma, ha Licinius le Maximinus ba ne ba busa karolo e ka Bochabela. Constantine le Licinius, ba ile ba fa batho bohle bolokolohi ba borapeli, ho akarelletsa le Bakreste. Constantine o ile a sireletsa Bokreste a nahana hore bolumeli bo tla momahanya puso ea hae. *
Kahoo, Constantine o ile a ferekana ha a hlokomela hore likereke li ne li arohane ka lebaka la liqabang tse neng li le teng ka har’a tsona. E le ha a leka ho li boelanya, o ile a theha lithuto tseo a neng a re ke tse nepahetseng ’me a qobella likereke hore li li rute. Babishopo ba ne ba lokela hore ba se ke ba tšepahalla lithuto tsa bolumeli e le hore ba ratoe ke Constantine, ’me ba ileng ba etsa seo ba ile ba lumelloa hore ba se ke ba lefa lekhetho ’me a ba tšehetsa ka chelete e ngata. Rahistori ea bitsoang Charles Freeman o ile a re: “Ho ruta lithuto tsa Bokreste tseo ho neng ho nkoa hore li nepahetse, e ne e se e se taba ea bolumeli feela, empa e ne e le ea hore likereke li fumane chelete e ngata.” Kahoo, baeta-pele ba bolumeli ba ile ba hlahella haholo litabeng tsa lefatše. Rahistori ea bitsoang A.H.M. Jones o re: “Kereke e ne e sa iphumanela mosireletsi feela empa e ne e boetse e iphumanetse le moeta-pele.”
“Kereke e ne e sa iphumanela mosireletsi feela empa e ne e boetse e iphumanetse le moeta-pele.”—Rahistori A.H.M. Jones
HO ILE HA THEHOA BOKRESTE BA MOFUTA OFE?
Selekane seo Constantine a ileng a se etsa le babishopo, se ile sa etsa hore bolumeli bo rute lithuto tsa Bokreste hammoho le tsa bohetene. Ho ne ho tla ba thata hore babishopo ba hane hore seo se etsahale kaha moemphera o ne a batla ho tšehetsoa ke malumeli a mangata, eseng ho fumana bolumeli ba ’nete. Ho feta moo, o ne a busa ’musong oa bohetene. Rahistori e mong o ile a ngola hore e le hore Constantine a khahlise malumeli ao ka bobeli, o ile a “ba teme-peli tseleng eo a etsang lintho ka eona le pusong ea hae.”
Le hoja Constantine a ne a ipolela hore o tšehetsa Bokreste ka ho feletseng, o ne a ntse a keneletse boheteneng. Ka mohlala, o ne a sebelisa bolepi ba linaleli le bonohe—e leng liketso tseo Bibele e li nyatsang. (Deuteronoma 18:10-12) Seemahaleng sa hae se Roma, Constantine o bontšitsoe a etsetsa melimo ea bohetene mahlabelo. O ile a tsoela pele ho tlōtla molimo oa letsatsi ka ho mo kenya cheleteng ea tšepe le ho khothalletsa batho hore ba rapele molimo eo. Ho elella qetellong ea bophelo ba hae, Constantine o ile a laela batho ba motsaneng oa Umbria, Italy hore ba hahele eena le ba lelapa la hae tempele le hore ba khethe baprista ba neng ba tla sebeletsa ho eona.
Constantine ha aa ka a kolobetsoa hore e be “Mokreste” ho fihlela matsatsi a ’maloa pele ho lefu la hae ka 337 C.E. Litsebi tse ngata li nahana hore o ile a lieha ho kolobetsoa hobane a ne a batla ho tšehetsoa lipolotiking ke Bakreste le bahetene ba neng ba le pusong ea hae. Ha e le hantle, tlaleho ea bophelo ba hae le ho lieha ha hae ho kolobetsoa li entse hore batho ba be le khoao ea hore na ehlile o ne a lumela ho Kreste joalokaha a ne a bolela. Leha ho le joalo, ’nete ke hore: Kereke eo Constantine a ileng a e ngolisa ka molao, e ile ea e-ba le tšusumetso e matla lipolotiking le bolumeling, e leng eona e ileng ea fetohela lithuto tsa Kreste ’me ea amohela lithuto tsa lefatše. Jesu o ile a re ka balateli ba hae: “Hase karolo ea lefatše, feela joalokaha ke se karolo ea lefatše.” (Johanne 17:14) Kerekeng ena e neng e se e ruta lithuto tsa lefatše, ho ile ha tsoa lihlopha tse ngata tsa bolumeli.
See se bolela’ng ho rōna? Se bolela hore ha rea lokela ho amohela lithuto tsa kereke leha e le efe empa re lokela ho li hlahloba re sebelisa Bibele.—1 Johanne 4:1.
^ ser. 6 Ho latela buka e ’ngoe, batho ba bangata ba ne ba sa kholiseha hore na Constantine o amohetse Bokreste ka maikutlo a matle hobane “o ne a ntse a sekametse borapeling ba bohetene esita le ho elella qetellong ea puso ea hae.”


text:
Kurów
Kurow (Kurów) ke motsana wa Borwa Botjhabela ba Poland, o fumaneha mahareng a Puławy le Lublin.
Pakeng tsa dilemo tsa 1431 le 1442, motsana wa Kurow o fetotswe ho ba motse-moholo ho ya ka molao wa Magdeburg. Hobane e le toropo ya praebete, e hwebisana ka dijo le metsana e haufi le yona. Difaporiki tsa letlalo le boya tse mmalwa di a fumaneha teng. Ka ngwaha-kgolo wa lesome le metso e tsheletseng, Kurow e bile setsi sa Bo-calvin, hobane bongata ba Baena ba Poland ba ne ba dulo mono. Ka selemo sa 1660, badudi ka bongata bo fetohetse ho Bo-arian.